Сергей Кучеренко: "Яхши савиядаги футболчининг нархи баланд бўлиши керак" - Voha.uz - Воҳа футболи янгиликлари\nАпр 11, 2019 0 928\nОкт 31, 2018 0 383\nМай 1, 2019 0 162\nИюнь 3, 2019 0 79\nМай 25, 2019 0 106\nМай 11, 2019 0 137\nСергей Кучеренко: "Яхши савиядаги футболчининг нархи баланд бўлиши керак"\nДек 13, 2018 304 0\n"Насаф" ПФК бош менежери Сергей Кучеренко билан суҳбатимиз давом этади.\n11 декабрь куни интервьюнинг биринчи қисмини ўқувчилар ҳукмига ҳавола қилгандик. Унда асосан "Насаф" академияси ҳақида гап борганди. Суҳбатнинг навбатдаги қисмида Сергей Петрович кўпроқ менежерлик фаолияти, якунига етган мавсум, шунингдек четга кетиши кутилган Азиз Ғаниев ҳақида фикр билдирди.\n- Сергей Петрович, "Насаф" академиясида мураббийларга ҳам алоҳида эътибор қаратилади, тўғрими?\n- Албатта, бусиз иложи йўқ. Шу йилнинг ўзида 9 нафар мураббийимиз "B" лицензиясига эга бўлишди. Яна бир киши қўшимча "А" лицензиясини қўлга киритди. Буни ҳам ютуғимиз дея оламан. Яхши биласиз, футболда мураббийларнинг ўрни катта. Мураббий қанча кучли бўлса, шунча кўп яхши шогирдларни етиштириб беради.\nМен Одессадаги футбол мактабида бошлаб қўйган ишимни Қаршига келиб давом эттирдим дея оламан. Жуда кўп режаларим айнан шу ерда амалга ошди. Футболни тугатгандан сўнг бирданига мураббий бўлиб қолмайсиз, бунинг учун кўп меҳнат қилиш керак. Тўрт нафар мураббийимиз олий ўқув юртига кирди.\nБиз фақат бир томонлама ривожланишда тўхтаб қолмасликка ҳаракат қиляпмиз. Бир пайтнинг ўзида ҳам клубни, ҳам академияни юқорига кўтаришга бел боғлаганмиз. Бизда асосан ёш мураббийлар ишлайди, орамизда супер мураббийлар йўқ. Лекин ҳамма яхши ишлашга ҳаракат қиляпти. Мен хоҳлардимки, йил охирида яхши ишлаган ҳар бир мураббий клуб бош ҳомийси томонидан молиявий рағбатлантирилса.\nНега энди бунинг иложи бўлмаслиги керак? Ахир мураббий ҳам болалар катта бўлгач яхши футболчи бўлсин деб ишлайди. Бунинг учун бошқа ташвишларидан воз кечиб фақат шу билан овора бўлади. Шундай экан, болалар футболида ишлайдиган мураббийлар доим рағбатлантириб турилиши лозим. Мен тушунаман, "Нефтегаз" соҳасига оид компаниялар фақат футбол билан овора бўлиб қолишаётгани йўқ, улар зиммасига давлат аҳамиятига молик бошқа ишлар ҳам юкланган. Аммо футболни ҳам беэътибор қолдириш керак эмас.\nЧунки эътибор бўлмаган жойда футбол ривожланмайди. Футбол - ҳиссиётларга бой ўйин, ҳам одамларга қувонч улашади, ҳам ғалаба халқни хурсанд қилади. Стадионга 3-4 минг одам келса, футболчиларнинг ўйинига таъсир қилади, лекин 18-20 минг мухлис келса ажиотаж юқори бўлади. Бизнинг "Насаф"да шундай: стадион тўлса жамоа жон-жаҳди билан ўйнайди. Энди ўзингиз ўйлаб кўринг, стадионга 20 минг мухлисни қайси тадбир тўплай олади, фақат футбол.\n- Қаршига келганингиздан бери (2009 йил) шу пайтгача “Насаф” академияси директори лавозимида фаолият юритдингиз. Шу йилнинг май ойидан клуб бош менежери сифатида ишлаяпсиз. Бу лавозимга тайинланиш қандай юз берди?\n- Менга қадар бош менежер бўлиб ишлаган инсон ишдан бўшаш ҳақида ариза ёзгач, клуб президенти мени олдига чақириб шу лавозимни таклиф этди. Дарвоқе, менга Ўзбекистоннинг бошқа бир клубидан ҳам таклиф тушганди. Олдимда иккита вариант бор эди: "Насаф"да қолиб ишлаш ёки бошқа таклифни қабул қилиш. Шунда мен Ўзбекистонда қолсам ҳам фақат "Насаф"да ишлайман, агар кетмоқчи бўлсам унда ўз Ватанимга қайтиб кетаман дедим.\nТўғриси, менгача бўлиб ўтган ишларга изоҳ бериб ўтирмоқчи эмасман. Шунингдек, кимнидир ёмонлаш ниятим ҳам йўқ. Ўтмишда нима бўлган бўлса бўлди, биз эса келажакка қараб ишлашимиз керак. Мен ҳар доим энг яхшисини сақлаб қолган ҳолда ишлашни ёқтираман. Келажакдан эса умидим катта. Яхши-яхши футболчиларни хорижга жўнатишни хоҳлаймиз. Фақат трансфердан келадиган пул клуб ҳисоб-рақамига тушиши керак. Мен мураббийлар, футболчилар, хуллас ҳамма яхши яшашини хоҳлайман. Мен учун тартиб ва интизом бирламчи ўринда. Ўзбошимчаликка асло йўл қўймайман ва бунга чидаб тура олмайман.\n- Шу пайтгача фақат академия учун жавобгар бўлиб келгансиз. Энди эса бутун клуб масъулияти бўйнингизда. Шундан келиб чиқиб ишлаш қанчалик қийин бўляпти?\n- Қийинчилик ва муаммолар бор, лекин мен бундан қочмайман. Клубни бошқариш шу билан бирга қизиқарли ҳам. Клубимиз структураси пирамида шаклида бўлиб энг кичик ёшдаги болалар футболидан то асосий таркибгача ҳаммага бир хил қараймиз. Футболда янги велосипед ихтиро қилмоқчи эмасман. Фақат бор нарсани янада яхшилаш керак. Бундан буён "Насаф"нинг ҳар бир жамоасида футболчилар савиясини ўрганиб қолмай, балки уларни шуғуллантираётган мураббийларнинг ҳам даражасини ўрганиб чиқамиз. Кимга нима керак бўлса, ёрдам кўрсатишга ҳаракат қиламиз.\n- Суперлига клублари таркибида аёллар ва футзал жамоаси ҳам бўлиши керак деган фикрга қандай қарайсиз?\n- Умуман олганда керак. Лекин молия томонлама бунга тайёр эмасмиз. Буни очиқ гапиришимиз лозим. Энди қаранг, "Насаф"да ҳаммаси клуб балансида. Стадион ҳам, академия ҳам, "Спутник"даги база ҳам, умуман ҳамма-ҳаммаси. Шунча нарсани ушлаб туришнинг ўзига катта пул кетяпти. Бу йил маблағ томонлама қийналиб қолганимиз учун баъзи футболчиларни қўйиб юборишга мажбур бўлдик. Ҳатто 100 кишилик штатни қисқартирдик.\nЯхшиям пайтида академияга катта эътибор қаратган эканмиз, йўқса футболчиларсиз янада қийналиб қолган бўлардик. Шу ўринда ўз фикримни билдирган бўлсам, футбол клуби фақат футбол билан машғул бўлиши керак. Футзал алоҳида, аёллар футболи ҳам алоҳида бўлиши лозим. Албатта, ҳаммасини бир жойга жамласа бўлади, лекин аёллар футболининг ўз дунёси бор, футзалнинг ҳам ўз муаммолари бор. Ўзи шундоқ ҳам футболда муаммо етарли, ана энди ҳаммаси битта жойга тиқилиб қоляпти.\nМенинг фикримча, футболдаги ҳамма спорт йўналиши ўз қобиғида ривожланиши керак. Масалан бизга академия керакми, керак. Чунки эртага шу ердан чиқадиган ёшлар асосий таркибда ўйнайдилар. Майли, футзал ҳам керак дейлик, чунки баъзи болалар ёшликдан футзалга ўтиб кетиши мумкин. Футзал ҳам футболнинг бир тури, лекин бошқача футбол. Уларнинг алоҳида мусобақаси бор.\nАммо аёллар футболини бутунлай алоҳида қилган маъқул. Бизда академия нима учун ишлаяпти? Болаларни катта футболга тайёрлаш учун. Шунинг учун ҳам машғулотлар катта майдонда олиб борилади, ахир залда шуғулланмаймиз-ку. Агар бола катта футболга тортмаса, уни футзалга берса бўлади. Лекин аёллар футболини қандай қиламиз?\n- Шундай дейиш мумкинми: клубда бюджет ўзгармади, лекин аёллар ва футзал қўшилди?\n- Аслида шундай ҳам бўлди. Биз шу пайтгача академия, ўринбосарлар, асосий таркиб ҳолатидан келиб чиқиб смета тузаётгандик. Ҳозир ҳам шу маблағга эгамиз, бироқ аёллар билан футзал қўшилган. Ҳаммасига харажат битта сметадан кетяпти. Ўз пайтида академиямиз учун алоҳида бюджет тасдиқланганди. Аммо вақт ўтиб шундай қарорга келдикки, давлат ичида давлат туза олмаймиз. Яъни, футбол клубини кичик бир давлатга қиёсласак, унинг ичида алоҳида бир давлатни, яъни академия барпо қилиш шарт эмас.\nҲаммасини умумлашган ҳолда тузиб чиқиш лозим. Чунки академия барибир асосий жамоа учун ишлайди. Футбол мактаби клуб таркибида бўлиши ва асосий жамоа билан биргаликда молиялаштирилиши лозим. Бугунги кунда "Насаф" академиясида 16 нафар мураббий фаолият юритяпти. Бундан ташқари, Китоб, Шаҳрисабз, Нишон, Косон, Жарқўрғонда филиалларимиз бор ва у ерда етти нафар мураббий ишлаяпти. Филиалларда ишлаётган мураббийлар ҳам биздан маош олади. Хоразмда ҳам "Насаф" филиалини ташкил этгандик. Бироқ йўл узоқ бўлгани учун ёпдик. Умумий ҳисобда академия штатида 23 мураббий ва бир ярим мингга яқин бола бор.\n- Мураббийларнинг маоши қониқарлими?\n- Бу ҳам ўзига яраша оғриқли мавзу. Филиалларда ишлаётган мураббийларнинг ойлик маоши унча кўп эмас. Шунга қарамай, "Насаф" учун ишлаб келишяпти. Агар мураббий академиямиз учун мос болани тарбиялаб берса, биз ҳам қўшимча рағбатлантиришга ҳаракат қиламиз. Ҳозирги кунда ойликларни ошириш устида ишлаяпмиз, чунки мураббийларнинг шундан бошқа қиладиган иши йўқ.\nҲар куни эрталаб соат 7дан машғулот бошланади, болалар мактабга бориб келгач кечки пайт яна майдонга чиқиб шуғулланишади. Соат 18:00дан кейин уларга назарий машғулотлар ва мактаб фанлари бўйича қўшимча дарслар ўтилади. Хуллас академиямизда ҳар кунги иш жараёни эрталаб еттидан кечқурун тўққизгача давом этади.\n- Бу йил барча вилоят марказларида ЎФА академиялари ташкил этилди. Қаршида очилганидан сўнг "Насаф"дан кимдир у ерга кетдими?\n- Ҳа, шундай бўлди. Уч нафар мураббий кетди, улардан бири Нурали Султонов директор бўлди. Шунингдек, бизга тўғри келмаган баъзи болалар ҳам кетишди. Бундан хафа эмасмиз, чунки бу иш жараёни. Лекин ўзимизда энг яхшиларини олиб қолдик. Яхши футболчилар шу ерда қолишни маъқул кўришдими, демак тўғри йўлдан кетяпмиз.\n- Бош менежер сифатида якунига етган мавсум ҳақида нималар дея оласиз? "Насаф"нинг Суперлигадаги иштироки қониқтирдими?\n- Аввало барча футболчиларга ва мураббийлар штабига охиригача курашишгани учун раҳмат айтмоқчиман. Йил бошида жуда қийин вазиятда эдик. Маблағ танқислигидан етакчиларни қўйиб юборишга мажбур бўлдик. Оралиқ танаффусда яна икки футболчимиз билан хайрлашдик. Аммо "Насаф" "ўтириб" қолгани йўқ. Жамоа Суперлигада ҳаминқадар ўзини кўрсата олди. "Насаф" ҳамиша юқори ўринларга лойиқ жамоа, фақат бу йил шундай бўлиб қолди.\n- Суперлига формати ҳақида нима дея оласиз?\n- Менга кўпроқ 16та жамоа қатнашадиган чемпионат ёқади, шунда ҳар бир клуб 30тадан ўйин ўтказади ва буни етарли деб ўйлайман. U-18 чемпионатини эса албатта қолдириш керак. Шунингдек, минтақавий тайёрлов гуруҳлари мусобақасини иккита эмас, балки тўртта ёш тоифасида ўтказиш зарур деб ўйлайман. Айтайлик, 2002-2003лар ўртасида мусобақа бўляпти. Бунда барибир эътибор кўпроқ 2002 йилда туғилганларга қаратилади. 2003лар эса алоҳида мусобақасиз қолиб кетяпти.\n- Бош мураббийи Рўзиқул Бердиев кейинги йил ҳам жамоада қоладими?\n- Бердиев бошқа жамоага ўтармиш деган миш-мишлар йўқ эмас. Албатта, қаерда ишлашни мураббийнинг ўзи ҳал қилади. Лекин менга қолса, Рўзиқул Саъдуллаевич "Насаф"да қолиб ўз ишини давом эттиргани маъқул. Мен Бердиевдан хурсандман, чунки у асосий эътиборни клуб тарбияланувчиларига қаратди. "Насаф" - катта оила, жамоа Бердиев учун ҳам ўз уйидек бўлиб қолган.\n- Нима деб ўйлайсиз, кейинги йил учун клуб бюджети ПФЛ талаб қилаётганидек 25 миллиард сўм атрофида бўладими?\n- Мавсум бошида клубимиз президенти Шуҳрат Чориевич Асланов номига йўлланган хатни олгандик. Албатта, ЎФА ва ПФЛ клубларга яхши бўлишини хоҳлаяпти, лекин биз "Шўртангазкимё" мажмуаси қошидаги клубмиз. Бизга ҳам маблағ "Нефтегаз" томонидан ажратилади, шундай экан йиллик сметани ўзимиз хоҳлаганча белгилай олмаймиз.\nШу ўринда хоҳлардимки, "Нефтегаз" бутун Ўзбекистон бўйлаб ўз қарамоғидаги клубларга бир хил пул ажратмай, кимда нима борлигидан келиб чиқиб йиллик бюджетни тақсимласа. Масалан, академияси бор клуб билан академияси йўқ клубнинг ҳомий ташкилотлардан бир хил пул олиши мантиқсиз.\n- Келинг энди кўпчиликни қизиқтирган мавзу ҳақида гаплашсак. Клуб тарбияланувчиси Азиз Ғаниевга Туркия ва Испаниядан аниқ таклифлар тушганидан хабаримиз бор. Ҳатто трансфер суммаси ҳам эълон қилинди. Эшитишимизча, футболчининг ўзи кетишга тайёр турган экан, бироқ сиз қўйиб юбормабсиз.\n- Очиғини айтаман, Испаниядан таклиф тушди, лекин тўрт йил текин ўйнатишга. Туркия клубидан тушган таклифга кўра улар ҳар йили 100 мингдан уч йилга 300 минг доллар тўлаб берамиз дейишди. Ҳа, мен бунга йўқ дедим ва бундан афсусланмайман. Нима учун? Ахир улар терма жамоа футболчисини сотиб олмоқчи бўлишганди, мен эса Ўзбекистон миллий терма жамоасига номзод футболчи бундан қиммат туради деб ўйлайман.\nНатижада уларга айтдим, футболчи керакми, марҳамат бизни қониқтирган суммани тўлаб беринг. Қолаверса, мен Туркия чемпионатини жуда кучли деб ҳисобламайман. Биз футболчини шунча йил тарбиялаб трансферга келганда унинг нархини ерга уришимиз тўғрими? Қизиқиш “Пахтакор”дан ҳам бўлди, лекин бу жамоа ҳам кўп пул беришни хоҳламаяпти.\nБиз футболчини четга қўйиб юборишимиз учун конкрет таклиф керак бўлади. Сотиб олмоқчи бўлган клуб суммани бўлиб берамиз деса-ю, эртага ўша ўйинчи жароҳат олиб кейин улар юзини тескари буриб олса нима бўлади? Испания таклифига келадиган бўлсак, иккинчи лига клубидан қизиқиш бўлди, лекин улар тўрт йил бепул ўйнатмоқчи бўлишди. Бепул деган жойига мен кўнмадим. Энг яхши таклиф Швейцариядан тушганди, бироқ бу пайтга келиб Ғаниев жароҳат олиб қолди. Ҳали соғайиб майдонга қайтсин, ишонинг бундан зўр таклифлар бўлади.\n- Азиз Ғаниев борасида яна бир гап тарқалди. "Пахтакор" уни олмоқчи бўлганида "Насаф" трансфер суммасини 10 миллиард сўм дебди.\n- Ҳа, шундай. Эҳтимол “Пахтакор” учун бу сумма қимматлик қилган бўлиши мумкин, лекин мен Ўзбекистон терма жамоаси аъзоси учун буни нормал нарх деб ҳисоблайман. Майли, 10 миллиард бўлмаса ҳам нархини сал келиштириб гаплашсак бўларди, аммо "Пахтакор" вакиллари билан суҳбатимиз узун кечмади.\nМен шундай ҳисоблайман: футболчи яхши савиядами, демак унинг нархи паст бўлиши керак эмас. "Пахтакор" ҳозир ҳам икки футболчимизга қизиқяпти. Лекин нарх борасида келиша олмаяпмиз. Биз ҳеч кимни яширинча ёки кўздан бекитиб сотмаймиз, ҳаммасини расмий ҳал қилишга уринамиз.\n- Айтинг-чи, келажакдаги режаларингиз нималардан иборат?\n- Суҳбатимиз бошида айтиб ўтганимдек, қарийб 10 йилдан бери Ўзбекистонда ишлаяпман. Украина фарзандиман, лекин бугунги кунда Ўзбекистон футболи учун меҳант қиляпман. Мен учун футбол оддий ўйин эмас, ҳаётимнинг бир бўлаги. "Насаф"да ишлаб жамоага шу қадар ўрганиб қолганманки, буни тасаввур ҳам қила олмайсиз. Айталик, эрта-индин бошқа клубдан таклиф тушса, бориб ишлагандан кўра ўз юртимга қайтиб кетишни маъқул кўраман.\nКелажакдаги режаларимга келсак, Қашқадарёда футбол ривожи учун янаям қаттиқ бел боғлаб ишлашга тайёрман. Мақсадимиз эса "Насаф"нинг мавқеини янада юқорига кўтариш. Фақат бу мен айтганим билан амалга ошиб қолмайди. Бунинг учун ҳаммамиз бир ёқадан бош чиқариб ишлашимиз керак.\nҲозир асосий таркибда тўп тепаётган футболчилардан бир нечтаси кўз олдимда катта бўлишди: Дониёр Нарзуллаев, Ғолиб Ғайбуллаев, Одил Ҳамробеков, Бобир Абдихолиқов, Ислом Рашидхонов, Шароф Муҳиддинов, Азиз Ғаниев, Ойбек Бозоров, Дилшод Саитов, Ислом Кенжабоев, Умид Эргашев.\nЎйин пайти юқори трибунадан уларнинг асосий таркибда ўйнаётганини кўриб кўзим қувнайди. Айтинг-чи, мураббий учун шогирдининг асосий жамоада кўришдан бошқа яна нима керак. Хоҳлардимки, академия фаолияти давом этиб, янада кучли футболчиларни етиштириб берсак, ахир шулар ўзбек футболининг эртаси бўлишади.\n- Сергей Петрович, самимий суҳбатингиз учун раҳмат. Кейинги ишларингизда омад ва зафарлар тилаб қоламиз.\nНоя 28, 2018 0 209\nНоя 29, 2018 0 279\nМар 9, 2019 0 133\nМар 8, 2019 0 114\nАпр 30, 2019 0 125\nДек 3, 2018 0 271


“Ўзбекнефтгаз”: Украинада капитал таъмирланган газ турбинали двигатель сиқув компрессор станциясига ўрнатилди — Teletype\n“Ўзбекнефтгаз”: Украинада капитал таъмирланган газ турбинали двигатель сиқув компрессор станциясига ўрнатилди\n“Ўзбекнефтгаз” АЖ Бошқаруви раиси Меҳриддин Абдуллаев топшириғи билан нефть ва газ қазиб чиқарувчи бошқармаларнинг ишлаб чиқариш қувватини тиклаш мақсадида, ускуналарнинг сифатли ва ўз вақтида капитал таъмирланишини йўлга қўйиш борасида қатор чора-тадбирлар белгилаб олинган.\nУшбу тадбирларни амалга ошириш доирасида “АИ-336-2-8” ва “Д-336” маркали газ генераторли двигателларни таъмирлаш учун Украинанинг “Мотор Сич” АЖ билан тўғридан-тўғри шартнома тузилган.\nУшбу шартномага асосан 2020 йилда 5 та “АИ-336-2-8” русумли газ турбинали двигатель Украина давлати “Мотор Сич” компаниясига юборилди. Жорий йилда эса 9 та худди шундай русумли газ турбинали двигателларни Украинанинг “Мотор Сич” АЖ компаниясида капитал таъмирлаш ишлари режалаштирилган бўлиб, бугунги кунга қадар 4 донаси капитал таъмирланиб, олиб келинди ҳамда ишга қўшиб юборилган.\nКапитал таъмирланган газ турбинали двигатель синов ишларидан сўнг, Шўртан нефть ва газ қазиб чиқариш бошқармаси томонидан қабул қилиб олинди. Бошқармадаги Пропан-бутан аралашмасини олиш қурилмасининг сиқув компрессор станциясига ўрнатилди.\nГаз турбинали двигатель Углеводородларни қазиб чиқариш департаменти, “Махсусэнергогаз” АЖ ва бошқарманинг малакали мутахассислари билан биргаликда ишлаб чиқарувчи заводнинг йўриқномасига асосан белгиланган вақтдан олдин сиқув компрессор станциясининг 3-сонли газ ҳайдаш агрегатига монтаж қилиниб, центировка ишлари якунланди.\nҲозирда газ ҳайдаш агрегатининг автоматика қисмида “Махсусэнергогаз” АЖ, “Техноконт” АЖ ва бошқарманинг мутахассислари билан биргаликда янги ўрнатилган автоматик бошқарув тизими ва унинг датчик, приборларининг текшириш, созлаш ишлари давом этилмоқда.\nУшбу сиқув компрессор станциясининг асосий вазифаси Шўртан нефть ва газ қазиб чиқариш бошқармаси Пропан-бутан аралашмасини ажратиб олиш қурилмалари ПБАОҚ-1-, 2-, 3-, 4-, 5-навбатларидан чиқаётган тоза газ босимини кўтариб, магистраль газ қувурларга узатишдан иборатдир.\nШунингдек, сиқув компрессор станциясидаги газ ҳайдаш агрегатларига кираётган табиий газ босимини бир маромда ушлаб туриш орқали бошқарманинг пропан ишлаб чиқиш буйича режасини ўз вақтида бажарилишини таъминланади.\nГаз ҳайдаш агрегати фавқулотда аварияли ҳолатда тўхтаб қолган вақтда газ қисқаришини олдини олиш мақсадида қисқа муддатда ишга қўшиб юбориш учун захира агрегати билан таъминланади.\nМаълумот учун: Шўртан нефть ва газ қазиб чиқариш бошқармаси Пропан-бутан аралашмасини олиш қурилмасининг сиқув компрессор станциясига Қашқадарё вилояти Миришикор тумани ҳудудида жойлашган бўлиб, 4 та газ ҳайдаш агрегатлари мавжуд. У йилига 2,0 млрд куб метр табиий газни ҳайдаб бериш қувватига эга. Ушбу станциядаги газ ҳайдаш агрегатларига Украина давлатининг “Мотор Сич” АЖ да ишлаб чиқарилган “АИ-336-2-8” русумли газ турбинали двигателлар ўрнатилиб, 2008 йилда ишга туширилган.


Бу сафар кичик ҳисобдаги ғалаба - "Севинч"\n"Севинч" > Янгиликлар > Янгиликлар > Бу сафар кичик ҳисобдаги ғалаба\n“Севинч” бугун 2-тур учрашувини сафарда Жиззахнинг “Сўғдиёна W” жамоасига қарши ўтказди ва қийин кечган баҳсда кичик, 1:0 ҳисобида ғалаба қозонди.\nУчрашув бошидан жамоамиз ҳужумларга зўр берди. Кетма-кет ҳужумларимиз рақиб ҳимоясини бироз шошириб ҳам қўйди. 13-дақиқада уюштирилган навбатдаги ҳужумда, Нилуфар Қудратова тўпни ҳаводан Гулзода Амировага узатиб берди. Гулзода эса боши билан тўпни мезбонлар дарвозасига жойлаб қўйди – 0:1.\nАлбатта бу гол футболчиларимизга руҳан далда бўлган бўлса, мезбонларга орадаги ҳисобни тенглаштириш учун олдинга ўтишга мажбур қилди. Натижада ўртадаги баҳс, қизғин ва муросасиз курашларга бой бўлди. Жамоамиз қарши ҳужумларда, ҳисобни ошириш учун бир неча имкониятларга эга ҳам бўлди. Аммо ҳеч қайси футболчимизга бошқа гол уриш насиб этмади.\nЎз ўрнида майдон эгалари ҳам ҳисобни тенглаштириш учун қулай вазитларга эга бўлди, аммо уларда ҳам шу аҳвол қайд этилаверди.\nБиринчи бўлим бироз асабий ва жуда кескин кечди. Дарвозаларга эса бошқа гол киритилмади.\nИккинчи бўлим ҳам худди шундай давом этди. Рақиблар тўп учун курашда асло бир-бирларини аяб ўтиришмади. Футболчилар ўртасида тортишувлар ҳам бўлди. Шунингдек қоида бўзилишлар ҳам кўп бўлди. Учрашув ҳаками олти марта футболчиларга огоҳлантириш берди, сариқ карточкалар нисбати – 4:2га тенг бўлди. Бугун ҳаво ҳарорати ҳам анча юқори бўлганини таъкидлаш жоиз. Бу ҳам майдонда ҳаракат қилган футболчиларга ўз таъсирини ўтказмасдан қолмади.\nВақт ўтган сайин майдонда ҳаракат қилган футболчиларда чарчоқ аломатлари ҳам яққол сезила бошланди. Майдон эгалари бунга қарамасдан гол уриш илинжида анча тер тўкишди. Аммо бугун ҳимоячиларимиз ва дарвозабонимиз бехато ҳаракат қилиб, вужудга келган хавфларни бартараф этишга эришдилар.\nУчрашув якунланиб бораётган бир пайтда жамоамиз рақиб дарвозасига иккинчи голни киритишга жуда яқин бўлди. Бунда Нилуфар Қудратова рақиб посбонини ҳам ортда қолдириб, тўпни шеригига оширди. Аммо чамаси тўрт метрдан футболчимиз дарвозани аниқ нишонга олишда адашди. Начора бу футбол.\nАна шундай оғир ва асабий кечган ўйинда жамоамиз кичик ҳисобдаги ғалабага эришди. Бу билан ўз ҳисобига қимматли уч очкони ёздириб қўйди.\n“Севинч” навбатдаги 3 ва 4-тур учрашувларини энди ўз майдонида ўтказади.\nАёллар футболи. Олий лига, 2-тур\n“СЎҒДИЁНА W” – “СЕВИНЧ” 0:1\n09.07.2020. “Сўғдиёна” қароргоҳи. 18:00да\nГол: Гулзода Амирова, 13’-0:1\nҚанот ҳакамлари: Кристина Середа, Акмал Ғиёсов\n“Сўғдиёна”: 22.Нозима Ҳасанова, 3. Уғилой Қучқорова, 4.Насиба Ҳожиева (27.Динара Пайзиқулова, 80), 6.Ирода Турдалиева, 10.Азиза Норбоева (7.Албина Бобоқулова, 28), 11.Шахзода Жамолова (5.Нафиса Набиқулова, 57), 12.Зарина Маматкаримова, 17.Танзиля Зарбиева, 21.Холида Дадабоева, 23.Диёрахон Хабибуллаева, 25.Эзоза Шарипова.\nЗахира: 16.Дариа Телешева, 14.Дурдона Бурхонова, 19.Лианна Норбекова, 99.Шахзода Файзуллаева.\n“Севинч”: 16.Мафтуна Жонимқулова, 1.Лайло Тиловова (с) (23.Мафтуна Панжиева, 72), 6.Феруза Бобохўжаева, 8.Лайло Шодиева, 9.Мафтуна Шойимова, 14.Гулзода Амирова (10.Фазилат Бахромова, 60), 15.Шоира Қултураева, 25.Диёра Эркинова, 27.Шодия Тошева, 37.Малика Бурхонова, 77.Нилуфар Қудратова.\nЗахира: 28.Зуҳра Бахриддинова.\nОгоҳлантириш: Холида Дадабоева (40), Уғилой Қучқорова (54), Ирода Турдалиева (54), Диёра Хабибуллаева (90+2) – Лайло Тиловова (6), Гулзода Амирова (40).\n2-турдан сўнг турнир жадвалидаги ҳолат\n7 НАВ-W 11 5 1 5 28 30 -2 16\n8 ЛОК-W 11 3 1 7 34 38 -4 10\n9 БУХ-W 11 2 1 8 25 54 -29 7\n10 ҚЗҚ-G 11 2 0 9 10 56 -46 6\n11 АНД 11 1 0 9 11 52 -41 3\n12 SURX 11 0 0 10 1 121 -120 0\nИзоҳ: 2-тур доирасидаги «Бунёдкор W» – «Локомотив W» учрашуви бошқа кунга қолдирилган.\nОЙЛИК АРХИВ Oyni tanlash Yanvar 2021 Dekabr 2020 Noyabr 2020 Oktabr 2020 Sentabr 2020 Avgust 2020 Iyul 2020 Iyun 2020 May 2020 Aprel 2020 Mart 2020 Fevral 2020 Yanvar 2020 Dekabr 2019 Noyabr 2019 Oktabr 2019 Sentabr 2019 Avgust 2019 Iyul 2019 Iyun 2019 May 2019 Aprel 2019 Mart 2019 Fevral 2019 Yanvar 2019 Dekabr 2018 Noyabr 2018 Oktabr 2018 Sentabr 2018 Avgust 2018 Iyul 2018 Iyun 2018 May 2018 Aprel 2018 Mart 2018


Ўзбекистоннинг «Виждон эркинлиги ва диний ташкилотлар тўғрисида»ги қонун лойиҳаси АҚШ тинчлик университетида муҳокама қилинади\n18:00 / 19.07.2019 697 pdf Ўқиш режими + -\nЖорий йилнинг 18 июль куни Вашингтон шаҳрида Диний эркинликларни илгари суриш бўйича иккинчи вазирлар конференцияси бўлиб ўтди. АҚШ Давлат департаменти таклифига биноан Ташқи ишлар вазири Абдулазиз Комилов бошчилигидаги Ўзбекистон делегацияси ушбу конференцияда иштирок этди.\nУшбу Вазирлар конференциясига Олий Мажлис Сенати раисининг биринчи ўринбосари Содиқ Сафоев, Адлия вазири Русланбек Давлетов, Инсон ҳуқуқлари бўйича миллий марказ директори Акмал Саидов ва бошқалар қатнашди.\nБундан ташқари, ташқи сиёсат идоралари раҳбарлари, халқаро ташкилотлар бошлиқлари, диний раҳнамолар ва фуқаролик жамияти даражасидаги 106 мамлакатнинг 1000 дан ортиқ вакиллари ҳам иштирок этди. Қайд этиш жоизки, конференция инсон ҳуқуқлари масалалари бўйича АҚШ Давлат департаменти тарихидаги энг йирик халқаро форум ҳисобланмоқда.\nКонференциянинг асосий кун тартиби дин ва эътиқод эркинлиги риоясига қаратилди. Жумладан, форумда ТИВ Абдулазиз Комилов юртимиздаги ислоҳотлар ва диний эркинликни таъминлаш бўйича қабул қилинаётган чора-тадбирлар тўғрисида батафсил маълумот бериб ўтди.\nХусусан, диний таълим тизимини такомиллаштириш ва ёшларни диний руҳда тарбиялашда аёлларнинг ролини ошириш масалалари алоҳида таъкидлаб ўтилди.\nШунингдек, АҚШнинг етакчи таҳлилий марказларидан бири – АҚШ тинчлик университетида мазкур соҳадаги ҳуқуқий ислоҳотлар, жумладан, янги таҳриридаги «Виждон эркинлиги ва диний ташкилотлар тўғрисида»ги қонун лойиҳасини муҳокама қилиш режалаштирилмоқда. Бу ҳақда Ўзбекистоннинг Вашингтон шаҳридаги элчихонаси хабар беради.\nУшбу давра суҳбатида Давлат департаменти, Халқаро диний эркинлик бўйича АҚШ комиссияси (USCIRF) вакиллари, Ҳелсинки комиссияси ва бир қатор халқаро экспертлар иштирок этиши кўзда тутилмоқда.\nМазкур тадбир «Диний эркинлар орқали барқарорлик ва иқтисодий ривожланишни илгари суриш» мавзуида бўлиши режалаштирилган. Унда диний эркинларни таъминлаш масалалари муҳокама қилинади.\nМаълумот ўрнида айтиш жоизки, Вазирлар конференциясида илк маротаба Ўзбекистон делегацияси 2018 йили иштирок этган.\n16:00 / 19.07.2019 1598\nҲурматинг янада ошди\n07:10 / 20.07.2019 513\nСаудия Арабистони Умра зиёрати учун халқаро парвозларни вақтинча тўхтатди. Бу ҳақда ахбар альявм нашри хабар берди.Бунга бир қатор мамлакатларда давоми...\n378 16:00 / 21.12.2020\nЧеченистонда 2019 йилнинг май ойида Европа минтақасидаги энг йирик масжид очилади. Бу ҳақда muslim.uz нашри маълум қилди.Шали шаҳридаги ушбу масжид бир пайтнинг ўзида 20 давоми...\n1701 09:30 / 14.03.2019\n1800 05:51 / 19.09.2018\nСаудиядаги Қуръон ва азон мусобақаларига 21 мингдан ортиқ иштирокчи жалб қилинди\nБугунги кунгача 162 мамлакатдан 21000 дан ортиқ одамлар Саудия Арабистонида ташкил этилган иккита нуфузли диний мусобақада иштирок этиш учун ариза топширди. Жорий давоми...\n609 08:51 / 24.07.2019


«Мактабларда таълим сифатига қандай эътибор берсак, маънавиятга ҳам шундай эътибор беришимиз керак» — Шавкат Мирзиёев – Газета.uz\nLotinchada На русском языке 26 май 2022, 15:04 Жамият\n25 май куни Ўзбекистон президенти Шавкат Мирзиёев мактаб таълими соҳасидаги ислоҳотларга бағишланган навбатдаги йиғилиш ўтказди, деб хабар берди президент матбуот хизмати.\n11 май президент фармони билан 2022−2026 йилларда халқ таълимини ривожлантириш бўйича миллий дастур тасдиқланди. Йил охиригача 3, 6, 7 ва 10-синфлар учун, 2023−2024 йилларда эса 4, 5, 8, 9 ва 11-синфлар учун янги дарсликлар, ўқув-методик қўлланмалар ва машқ дафтарлари ишлаб чиқилиши керак. Мактабларга она тили, адабиёт, тарих, таълим ва ҳуқуқдан бошқа фанлар бўйича ўқув дастурларига ўзгартиришлар киритиш ва дарслик танлашга рухсат берилди.\nФармон билан шунингдек, ўқитувчиларни сертификатнинг мавжудлиги ва меҳнат натижаларига қараб рағбатлантириш, тўлаш ва устама тўлаш тизими жорий этилиши белгиланган. Юқори натижаларга эришган педагогларни рағбатлантириш ва малакали ишчилар фаолиятини қўллаб-қувватлаш мақсадида Халқ таълими вазирлиги ҳузурида юридик шахс мақомига эга бўлмаган ҳолда Халқ таълими вазирининг жамғармаси ташкил этилади. Жорий йилда жамғармага давлат бюджетидан 300 млрд сўм маблағ ажратилади.\nМиллий дастур ижроси юзасидан ҳар бир туман ва шаҳар бўйича «йўл хариталари» ишлаб чиқилди, дейилади хабарда. Шавкат Мирзиёев хорижий экспертлар ва тадқиқотчилардан иборат ишчи гуруҳини шакллантириб, дарсликларни сифатли тайёрлаш зарурлигини таъкидлади.\nХалқ таълими вазири Бахтиёр Саидов президентга мактаблардаги вазиятни ўрганиш таҳлилини тақдим этди. «Ўзбекистон 24» телеканали сюжетида кўрсатилган слайдларда 4000 та мактаб ҳақида маълумотлар келтирилган. 1526 та мактабда салбий маънавий ҳолат, 852 та мактабда таълим сифати пастлиги, 1622 та мактабда моддий базанинг заифлиги аниқланган, дейилади слайдларда.\nБахтиёр Саидов. «Ўзбекистон 24» сюжети кадри.\n1400 нафар ўқитувчи иштирокида ўтказилган сўровномадан маълум бўлишича, сўралганларнинг 41 фоизи ўқитувчиларнинг обрўсини паст деб ҳисоблаган, 26 фоизи бошқа мактабга ўтиш истагини билдирган. Шу билан бирга, респондентларнинг 80 фоизи мактабларда ўқитувчиларнинг маъмурий юкламалари камайганини ижобий таъкидлаган.\nПрезидент мактаб директорларини тўғри танлаш, уларнинг касбий ва бошқарув малакасини ошириш масалаларига тўхталди. У мактаблар фаолиятида нафақат таълим, балки тарбиявий компонентни ҳам кучайтириш муҳимлигини таъкидлади.\n«Маънавият мактабдан бошланади. Мактабларда таълим сифатига қандай эътибор берсак, маънавиятга ҳам шундай эътибор беришимиз керак, — деди Шавкат Мирзиёев. Президент ўқувчиларнинг дунёқараши ва иқтидорини оширадиган, турли ёшдаги синфлар учун мўлжалланган маънавият китоблари яратиш бўйича тавсия берди.\nЙиғилишда келгуси ўқув йилидан бошлаб кимё, биология, физика ва математика фанлари ўқитувчиларини касбий аттестациядан ўтказиш тизимини жорий этиш тўғрисида қарор қабул қилинди. Абдулла Авлоний номидаги миллий тадқиқот институти фаолиятини кенгайтириб, уни ҳудудлардаги педагогика ўқув юртлари билан узвий боғлаш зарурлиги таъкидланди.\n«Ўзбекистон 24» сюжети кадри.\nЎзбекистон Давлат статистика қўмитасининг биринчи чоракдаги маълумотлари таълим ва соғлиқни сақлаш соҳаларида ўртача иш ҳақининг бошқа соҳалардаги ўсишларга нисбатан секин ўсишини кўрсатмоқда, шу сабабли мамлакат бўйича ўртача иш ҳақи даражасидаги тафовут кенгайишда давом этмоқда. Агар 2017 йилнинг январь-март ойларида ушбу соҳа ходимларининг ўртача ойлик иш ҳақи республика бўйича ўртача иш ҳақидан 16,8 фоизга кам бўлган бўлса (мос равишда 1,07 миллион ва 1,28 миллион сўм), 2022 йилда иш ҳақи 2,5 бараварга ошди, аммо фарқ қисқармаган, балки 26,5% гача ошган.\nПрезидент Шавкат Мирзиёев ўтган йилнинг ноябрь ойида ўз лавозимига киришиш маросимида сўзлаган нутқида олий тоифали ўқитувчи ва шифокорларнинг маошини беш йил ичида 1000 долларгача ошириш режалаштирилаётганини маълум қилган эди. 2020 йилда халқ таълими тизимида 13 минг 407 нафар олий тоифали ўқитувчилар фаолият кўрсатган. Бу умумий ўқитувчилар сонининг 2,8 фоиздан камини ташкил этади. 1000 доллар даражасига эришиш учун уларнинг иш ҳақини деярли 3,5 баробар ошириш керак бўлади.\nЛолагул Қаллиханова, «Газета.uz» 439\nДавлат мактабларига алоҳида фанлар бўйича дарсликларни танлашга рухсат берилди 13 май 2022, 11:28\nМактабларда маънавий-маърифий ишларни баҳолаш учун рейтинг жорий этилади 12 май 2022, 23:44\nЎз фанидан халқаро ёки миллий сертификатга эга ўқитувчиларга 50 фоизгача устама тўланади 12 май 2022, 15:19


1832-сон 04.07.2008. Таълим муассасалари ва корхоналар ўртасидаги шериклик муносабатлари тўғрисидаги низомни тасдиқлаш ҳақида\nТаълим муассасалари ва корхоналар ўртасидаги шериклик муносабатлари тўғрисида НИЗОМ\nII. Таълим муассасалари ва корхоналар ўртасидаги шериклик муносабатларининг мақсад ва вазифалари\nIII. Таълим муассасалари ва шерик корхоналарнинг асосий вазифалари\nIV. Амалиёт ўташ тартиби\nV. Битирувчиларни иш билан таъминлаш\n[Ўзбекистон Республикаси Адлия вазирлиги томонидан 2008 йил 4 июлда 1832-сон билан давлат рўйхатидан ўтказилди]\nМазкур қарор Ўзбекистон Республикаси Олий ва ўрта махсус таълим вазирлиги, Олий ва ўрта махсус таълим вазирлигининг касб-ҳунар таълими маркази, Халқ таълими вазирлиги, Бандлик ва меҳнат муносабатлари вазирлиги, Иқтисодиёт вазирлиги ва Молия вазирлигининг 2018 йил 16 мартдаги 6-2018, 3/ққ, 2-мҳ, 9-ққ, 10 ва 65-сонли «Таълим муассасалари ва корхоналар ўртасидаги шериклик муносабатлари тўғрисидаги низомни тасдиқлаш ҳақида»ги қарор, шунингдек унга ўзгартиришни ўз кучини йўқотган деб топиш тўғрисида»ги қарорига (рўйхат рақами 1832-2, 03.04.2018 й.) асосан ўз кучини йўқотган.\nЎзбекистон Республикаси Президентининг 2008 йил 29 февралдаги «Ёшлар йили» Давлат дастури тўғрисида»ги ПҚ-805-сонли қарори билан тасдиқланган «Ёшлар йили» Давлат дастурининг 46-банди ижросини таъминлаш мақсадида Ўзбекистон Республикаси Олий ва ўрта махсус таълим вазирлиги, Олий ва ўрта махсус таълим вазирлигининг Ўрта махсус, касб-ҳунар таълими маркази, Халқ таълими вазирлиги, Меҳнат ва аҳолини ижтимоий муҳофаза қилиш вазирлиги, Иқтисодиёт вазирлиги ва Молия вазирлиги қарор қилади:\n1. Таълим муассасалари ва корхоналар ўртасидаги шериклик муносабатлари тўғрисидаги низом иловага мувофиқ тасдиқлансин.\n2. Ушбу қарор Ўзбекистон Республикаси Адлия вазирлигида давлат рўйхатидан ўтказилган кундан бошлаб ўн кун ўтгандан сўнг кучга киради.\n2008 йил 30 май,\nОлий ва ўрта махсус таълим вазирлиги Ўрта махсус, касб-ҳунар таълими маркази, Халқ таълими вазирлиги, Меҳнат ва аҳолини ижтимоий муҳофаза қилиш вазирлиги, Иқтисодиёт вазирлиги, Молия вазирлигининг 2008 йил 30 майдаги 157, 21/ҚҚ, 23, 01-08/1750, 54, 56-сон қарори билан\nТаълим муассасалари ва корхоналар ўртасидаги шериклик муносабатлари тўғрисида\nУшбу Низом Ўзбекистон Республикасининг «Кадрлар тайёрлаш миллий дастури тўғрисида»ги Қонунига (Ўзбекистон Республикаси Олий Мажлисининг Ахборотномаси, 1997 й., 11-12-сон, 295-модда) ва Ўзбекистон Республикаси Президентининг 2008 йил 29 февралдаги ПҚ-805-сонли қарори билан тасдиқланган «Ёшлар йили» Давлат дастурининг (Ўзбекистон Республикаси қонун ҳужжатлари тўплами, 2008 й., 10-11-сон, 56-модда) 46-бандига мувофиқ ўрта махсус, касб-ҳунар таълими муассасалари (бундан кейинги ўринларда таълим муассасалари деб юритилади) ва корхоналар ўртасидаги шериклик муносабатларини ташкил этиш ва амалга ошириш тартибини белгилайди.\n1. Ушбу Низом таълим муассасалари ва корхоналар ўртасидаги шериклик муносабатларини тартибга солади.\n2. Таълим муассасалари ва корхоналар ўртасида шериклик муносабатларининг йўлга қўйилиши малакали кичик мутахассис кадрларни тайёрлаш ва битирувчиларни иш ўринлари билан таъминлашдан иборат.\n3. Ўқувчиларнинг амалиёти ўрта махсус, касб-ҳунар таълимининг давлат таълим стандартларига мувофиқ амалга оширилади.\n4. Корхоналар ва таълим муассасалари ўртасида ўзаро шериклик тўғрисида шартнома тузилади. Шартномада амалиёт ўтказиш, корхоналар томонидан зарур йўналишлар бўйича малакали мутахассислар тайёрлаш учун битирувчиларни ишга жойлаштиришни кафолатловчи буюртмалар ва бошқа талаблар кўзда тутилади.\n5. Таълим муассасалари ва корхоналар ўртасидаги шериклик муносабатларининг мақсади:\nа) меҳнат бозори талаб ва эҳтиёжларини ҳисобга олган ҳолда, малакали кичик мутахассисларни тайёрлаш;\nб) таълим муассасалари ва корхоналар ўртасида ўзаро ҳамкорлик ва ўзаро фойдали интеграцияни шакллантириш;\nв) корхоналарда унумли меҳнат асосида кадрлар тайёрлашнинг икки томонлама тизимини ривожлантириш;\nг) амалиёт ўташни давлат таълим стандартлари талаблари даражасида ташкил этиш ва битирувчиларни мутахассисликларига мос иш жойлари билан таъминлаш.\n6. Таълим муассасалари ва корхоналар ўртасидаги шерикликнинг вазифалари:\nа) ижтимоий йўналтирилган бозор иқтисодиёти талабларига жавоб берадиган касб-ҳунар таълимини ислоҳ қилишга кўмаклашиш;\nб) ўрта махсус, касб-ҳунар таълими ва меҳнат бозори ўртасидаги ўзаро алоқаларни мустаҳкамлаш;\nв) малакали кичик мутахассисларни тайёрлаш учун таълим ва ишлаб чиқаришни уйғунлаштириш асосида шахсни ҳар томонлама ривожлантириш;\nг) таълим муассасаларининг моддий-техник базасини мустаҳкамлаш ва ривожлантириш;\nд) корхоналардаги юқори малакали мутахассисларни жалб этган ҳолда интеграциялашган замонавий ўқув-лаборатория ва амалиёт базаларидан самарали фойдаланиш.\n7. Таълим муассасаларининг асосий вазифалари:\nа) шерик корхоналар буюртмасида кўрсатилган йўналишлар бўйича давлат таълим стандартлари талаблари даражасидаги малакали кичик мутахассислар тайёрлаш;\nб) шерик корхоналарнинг таклифларига мувофиқ ўқув режа ва дастурларга ўрнатилган тартибда қўшимча ва ўзгартиришлар киритиш;\nв) амалиётларни ўтказиш жадвали ва амалиётлар ишчи дастурини намунавий дастур асосида шерик корхоналарнинг имкониятларини ҳисобга олган ҳолда ишлаб чиқиш, корхоналар билан келишиш ва ҳудудий ўрта махсус, касб-ҳунар таълими бошқармасида тасдиқлатиш;\nг) ўқувчиларнинг шерик корхоналардаги ички меҳнат тартиби, меҳнат муҳофазаси, ёнғин ва техника хавфсизлиги қоидаларига амал қилиш бўйича тушунтириш ишларини олиб бориш;\nд) шерик корхоналар ходимлари билан ҳамкорликда ўқув-тарбиявий ишларни олиб бориш;\nе) ўқувчиларнинг амалиёт дастурида назарда тутилган ишларни бажаришларини назорат қилиш.\n8. Шерик корхоналарнинг асосий вазифалари:\nа) таълим муассасалари ўқувчиларининг ишлаб чиқариш ва диплом олди амалиётларини дастур талаблари даражасида юқори савияда ўтказилишини таъминлаш;\nб) амалиёт ўташ даврида ўқувчиларни амалиёт дастурида кўзда тутилган ишларни бажаришлари учун етарли иш ўрни, асбоб-ускуналар, хом ашё материаллари ҳамда махсус иш кийими ва ҳимоя воситалари билан тўлиқ таъминлаш учун зарур шарт-шароитлар яратиш;\nв) таълим муассасаларида касбий тайёргарлик жараёни самарадорлигини ошириш мақсадида корхоналарнинг тажрибали ва малакали ходимларини амалиётлар ишчи дастурларини ишлаб чиқишда, илмий-амалий семинарларда ҳамда битирувчиларнинг касбий-амалий имтиҳонлари ва битирув малакавий ишлари ҳимоясида фаол иштирок этишини таъминлаш;\nг) амалиёт ўташ жараёнида фаол иштирок этган ва яхши кўрсаткичларга эришган ўқувчиларни рағбатлантириш;\nд) ўқувчиларнинг амалиётига корхона томонидан раҳбар этиб тайинланган ходимларга ўрнатилган тартибда корхонанинг ички имкониятларини ҳисобга олган ҳолда қўшимча устама ҳақи тўлаш;\nе) шериклик тўғрисидаги шартномага мувофиқ буюртмада кўрсатилган йўналишлар бўйича таълим муассасалари битирувчиларини мутахассисликлари бўйича иш билан таъминлаш.\n9. Таълим муассасалари ўқувчиларининг амалиёт турлари қуйидагилардан иборат:\nа) дастлабки малака ва кўникмаларни эгаллаш учун таълим муассасасида ўтказиладиган ўқув амалиёти.\nЎқув амалиёти ўқувчиларнинг умумкасбий ва махсус фанларни чуқур ўзлаштиришлари, танлаган мутахассисликлари бўйича дастлабки малака ва кўникмаларни эгаллашлари учун ўтказилади;\nб) ишлаб чиқариш амалиёти.\nИшлаб чиқариш амалиёти шерик корхоналар фаолиятини ўрганиш асосида махсус фанларни ўқитиш жараёнида эгаллаган назарий билимларини мустаҳкамлаш, чуқурлаштириш, кенгайтириш ва тизимлаштириш мақсадида ўтказилади;\nв) диплом олди амалиёти.\nДиплом олди амалиёти таълимнинг якунловчи босқичи бўлиб, ўқувчиларнинг дастлабки касбий тажрибаларга эга бўлишлари, бўлажак мутахассиснинг мустақил фаолият кўрсатиши учун касбий тайёргарлик даражасини текшириш ва битирув малакавий ишига маълумотлар йиғиш учун шерик корхоналарда ўтказилади.\n10. Ишлаб чиқариш ва диплом олди амалиётлари таълим муассасаларидаги ўқув-ишлаб чиқариш устахоналари, цех ва ўқув-тажриба хўжаликларида ўтказилиши мумкин.\n11. Таълим муассасалари ўқувчиларининг ишлаб чиқариш ва диплом олди амалиётлари барқарор ишлайдиган шерик корхоналарда икки томонлама тузилган шартнома асосида амалиёт ишчи дастурига мувофиқ ўтказилади.\n12. Ўқувчиларнинг ишлаб чиқариш ва диплом олди амалиётларига раҳбарлик қилиш учун таълим муассасалари ва шерик корхоналардан амалиёт раҳбарлари тайинланади.\n13. Ўқувчилар шерик корхоналарга амалиётчи сифатида қабул қилинган вақтдан бошлаб, уларга корхонада ўрнатилган ички тартиб ва меҳнат муҳофазаси қоидалари татбиқ этилади.\n14. Ўзбекистон Республикаси Вазирлар Маҳкамасининг 1996 йил 11 декабрдаги 439-сонли «Касб-ҳунар таълими ўқув юртлари тўғрисидаги низомларни тасдиқлаш ҳақида»ги қарорига мувофиқ, ўқувчилар томонидан ишлаб чиқариш амалиёти даврида бажарилган ишларга тегишли малака даражасидаги ишчиларнинг ойлик маошларига белгиланган коэффициентлар, қўшимча тўловлар ва устамалар ҳисобга олинган ҳолда амалдаги меъёрлар, нархлар, ставкалар (маошлар) бўйича ҳақ тўланади.\n15. Амалиёт ўташ вақтида ўн саккиз ёшга тўлмаган ўқувчиларни Ўн саккиз ёшдан кичик шахсларнинг меҳнати қўлланиши тақиқланадиган ноқулай меҳнат шароитлари ишлари рўйхатида (рўйхат рақами 1990, 2009 йил 29 июль) (Ўзбекистон Республикаси қонун ҳужжатлари тўплами, 2009 й., 30-31-сон, 355-модда) кўрсатилган ишларга жалб қилиш тақиқланади.\n(15-банд Ўзбекистон Республикаси Олий ва ўрта махсус таълим вазирлиги, Олий ва ўрта махсус таълим вазирлигининг Ўрта махсус, касб-ҳунар таълими маркази, Халқ таълими вазирлиги, Меҳнат ва аҳолини ижтимоий муҳофаза қилиш вазирлиги, Иқтисодиёт вазирлиги ва Молия вазирлигининг 2010 йил 22 майдаги 196-Қ, 01/ҚҚ, 20, 119/Қ, 96 ва 38-сон қарори (рўйхат рақами 1832-1, 02.06.2010 й.) таҳририда — ЎР ҚҲТ, 2010 й., 22-сон, 179-модда)\n16. Таълим муассасалари битирувчилари ўзаро шериклик шартномасига асосан шерик корхоналар томонидан «Ўрта махсус, касб-ҳунар таълими муассасалари битирувчилари — ёш мутахассисларнинг ишга жойлашиши учун лавозим, касблар рўйхати»га (2006 йил 18 октябрь, рўйхат рақами 1631) мувофиқ иш билан таъминланадилар.\n17. Шартномада кўрсатилган ўқувчилардан ташқари амалиёт даврида фаол иштирок этган ҳамда ўзини малакали мутахассис сифатида намоён қилган ўқувчилар ҳам шерик корхоналарнинг тавсиясига асосан, таълим муассасасини тугатганларидан сўнг, ишга қабул қилиниши лозим.\n18. Таълим муассасалари битирувчиларнинг иш билан таъминланиши бўйича мониторинг олиб боради.\n19. Мазкур Низом талабларини бузган томонларга нисбатан қонун ҳужжатларида белгиланган жавобгарлик чоралари қўлланилади.\n(Ўзбекистон Республикаси қонун ҳужжатлари тўплами, 2008 й., 26-27-сон, 259-модда; 2010 й., 22-сон, 179-модда)


Кўзи ожиз, қалб “кўз”и очиқ қори\n- декабрь. 28, 2017\nҚуръони карим қироати ҳақида сўз борганда , Қуръон илмида номи чиққан етук олимлар ёдга келади. Уларнинг машҳурларидан бири– қорилар саййиди, шайх, имом Абу Муҳаммад ибн Фарруҳ Шотибийдир.\nИмом Шотибий Қуръони карим қироати ва тажвиди, қуръоний илмлар соҳасида шуҳрат топган олимдир. Шунингдек, у Расулуллоҳ соллаллоҳу алайҳи васаллам ҳадисларининг ҳам билимдони саналади. Агар унинг олдида Имом Бухорий ва Имом Муслим “Саҳиҳ” тўпламлари ёки Имом Моликнинг “Муватто” асаридан ҳадис ўқилса, китобга қарамай, ўқилгандаги хатоларни ёддан айтар ва йўл-йўлакай котиблар йўл қўйган жузъий камчиликларини ҳам тўғрилаб қўярди. Имом Шотибий араб тили грамматикаси бўйича ҳам таниқли уламолардан эди.\nШотибий жуда заковатли бўлган, диний илмлардан ташқари, шеърият соҳасида ҳам яхшигина иқтидори бўлган. Ибодатларни кичик кўнгил ва тавозеъ билан адо қилган , қалби доимо Аллоҳнинг зикри билан уйғоқ бўлган. Манбаларда унинг кўзлари ожизлигига қарамай, қалб кўзлари очиқ, зоҳид ва кароматли валий бўлгани зикр этилади2.\nМажлисларда Шотибий илм ва динга манфаати бўлмаган беҳуда сўзлардан тийиларди. Қуръон қироатига киришмоқчи бўлса, суннатга мувофиқ ҳолда таҳоратли бўлар, покиза кийимларини кияр эди.\nАбу Амр ибн Салоҳ “Табақот аш-Шофиъия” асарида ёзишича, Абу Муҳаммад Шотибий ўз ватанида, Абдуллоҳ Абул Ос Нафарий ҳузурида Қуръони каримни тўла ёд олган ва ундан етти қироатни ўрганган. Қадимий Андалусиянинг Валенсия шаҳрига кўчиб ўтгач, иккинчи устози Абулҳасан ибн Ҳузайлдан қироат илмига оид “Тайсир” китоби бўйича таълим олган. Яна Шотибийнинг Абул Ҳасан ибн Наъма, Абу Абдуллоҳ ибн Саода, Абу Муҳаммад ибн Омир, Абу Абдуллоҳ ибн Абдурраҳим, Алим ибн Абдулазиз каби даврининг етук қироат устозларидан ҳам таълим олгани айтилади. Ҳаж қилиш учун Маккага борганида эса, Абу Тоҳир Силфийдан ҳам илм ўрганган3. Кейин Шотибий Абу Абдуллоҳ Муҳаммад ибн Ҳамидга шогирд бўлиб, машҳур тилшунос Сибавайҳнинг “Комил” ва Ибн Қутайбанинг “Адаб ул-котиб” китобини ўқиган. Шундан кейин Искандарияда Абу Тоҳир Салафий ва бошқалар суҳбатида бўлган. Бундан ташқари, Шотибийнинг яна ўндан ортиқ устози бўлгани маълум4.\nВозий ал-Фозил Шотибийни Мисрдаги мадрасада талабаларга Қуръон, ҳадис, наҳв ва сарфдан дарс беришга таклиф қилади ва унга барча қулай шароитларни яратиб беради. У умри охиригача ана шу «Фозилия» мадрасасида талабаларга қироатдан дарс берди. У ватанига қайтиб келмади, чунки у ернинг олимлари номи оламга машҳур Шотибийга ҳасад қилиб, у ҳақда турли фитналар уюштиришлари хавотири бор эди. Олим фақирликда кун кечирганига қарамай, қаноатни қўлдан бермади5.\nШотибийни дунёга унинг илмий мероси танитди. У асарларини араб тилида, асосан, назмда битди. Уларнинг ўқилиши ва ёд олиниши осон бўлгани боис, асрлар давомида мадрасаларда асосий дарслик бўлиб хизмат қилди. Жумладан, бир неча аср Бухоро мадрасаларида унинг «Ҳирз ал-амоний ва важҳ ат-таҳоний» асари ўқитиб келинган. Асар 1173 байтдан иборат манзума бўлиб, радифи «лом» ҳарфи билан тугайди. Ривоят қилинишича, олим мазкур асарини ёзиб бўлганидан сўнг Каъбани ўн икки минг марта тавоф этган ва ҳар айланишда: “Ё Аллоҳ, асаримни халққа фойдали эт” дея дуо қилган экан. Манбаларда унинг Пайғамбаримиз соллаллоҳу алайҳи васалламни тушида кўргани ҳам нақл қилинади. У Расулуллоҳга мазкур китобини кўрсатибди. У зот китобни қўлларига олиб, «Яхши китоб бўлибди, ким уни ўқиса, жаннатга кирсин», деб дуо қилибдилар6. Бундан ташқари, Шотибийнинг қироат илмига бағишланган ўнга яқин асари мавжуд ва улар ҳозиргача қайта-қайта нашр қилинмоқда.\nИбн Ҳалликон бундай дейди: “Шотибий беҳуда, бефойда ва ортиқча гапирмасди, фақат зарурат юзасидан сўралган нарсага жавоб берарди. У киши бемор бўлиб қолса, касаллиги ҳақида ҳеч кимга шикоят қилмас ва сездирмасди. Агарда у кишининг соғлигидан сўралса, у: «Аллоҳга шукр, соғлигим яхши», деб қўярди.\nШотибий 590 ҳижрий йилнинг 28-жумадул охир ойида (1194 йил 20 июн) Мисрда вафот қилди7. Шотибийнинг қабри Қоҳиранинг Вафора қишлоғида, унинг мақбараси машҳур зиёратгоҳга айланган. Таниқли қироат олими Жазарий у ҳақда бундай дейди: “Мен Шотибийнинг қабрини бир неча марта ўз шогирдларим билан зиёрат қилдим. У киши қабри олдида туриб, шогирдларим билан қилган дуойим ижобат бўлди»8.\nMore in this category: « Ирода синаладиган кунлар\tРивоят асосида ёзилган тафсир (1-мақола) »


БОЛА ВА МУАЛЛИМ ҳикоя - “Китоб дунёси” газетаси сайти\nБОЛА ВА МУАЛЛИМ ҳикоя\n1802 марта кўрилган.\nОтаси тенги одамни сенсиради.\nЯрамас, барзанги! Юзингда кўзинг борми, демади-я!\n— Кутубхона-мутубхонангни билмайман. Китоб-питобларингни йўқот! Бир кунда суриб ташлайман... Индамаса ўзингдан кетасан!..\nЭшик ортидаги бу дўғу сиёсатни эшитиб турган боланинг оёқ-қўли бўшашиб кетди. Бечора Ҳасан муаллимга ич-ичидан ачинди, хўрлиги келди, қани энди ҳозир эшикни бир тепиб очса! Ўлжасига ташланаётган қирғийдай ҳурпайиб турган Шоди барзангининг нақд кекирдагини узиб ташласа. Чангалидан шўрлик муаллимни озод қилса.\n— Ичкарида ким бор?! — ўдағайлади барзанги.\n— Ҳеч ким... ҳеч ким, иним...\n— Мана, кўрдингми, бу дўлтахонангга итам кемай қўйди. Сен уни қўриганинг-қўриган.\n— Энди, иним шунча нарса... баҳоргача...\nБолани титроқ босди. Ҳасан муаллимнинг барзанги олдида бош эгиб, мумсиккина бўлиб, музтар тортиб тургани кўз олдига келиб, бўғзига нимадир тиқилди. Анчайин мўлу кўл, катта хонанинг тўртта деворига ҳам шифт баробар тақалган жавонларда китоб лиқ тўла. Пастда уларга тиркалган кенг столлар устида ҳам китоблар тахлам-тахлам. Шунинг учун ичкарида бир стол сиққудай, яъниким, бир дастурхон тўшагудай бўш жой қолган.\nЭшик ортида, даҳлизда барзанги яна “гумбурлади”:\n— Нима?! Баҳор-маҳорингди билмайман. Мен сенга бўзчининг мокиси эмасман. Шундоғам бетимнинг суви беш тўкилиб олдингга икки марта келдим. Қуш беги билан шовла емабди. Итнинг калласини товоққа солса юмалаб кетган экан, иззатингни билмайсан, мана ҳокимнинг қарори. Жой меники, отам замонида ўзингга ўхшаган аллақайси бир тентак раис шу ерни китобхона қил деса, дегандир. Ҳе-й, китобингдан ўргилдим. Егани нонинг йўқ, итингнинг отини Маржон қўясан.\nМуаллим нимадир деб ғўлдиради. Бола эшитмади. Сўнг дурсо-дурс қадам ташлаб, Шоди барзанги даҳлиздан чиқиб кетди — эшик қарсиллаб ёпилди. Ҳоли танг муаллимнинг бир бурдагина бўлиб қолгани кўз ўнгида гавдалангач, бола йиғлаб юборди.\nБола оҳиста юриб, хона деразаси ёнига борди. Ташқарига қаради. Деразанинг кир-чанг ойнасига ёмғир томчилари урила бошлади. Кўнгли каби қорайган осмон остида сукутга чўмган қишлоқ уйлари, адирлик сари ўрлаган тош йўл, замонавий кўринишдаги мактаб биноси, сартарошхона, қишлоқнинг бойбекасига қарашли фабрика, Содиқ полвоннинг озиқ-овқат ва хўжалик моллари сотиладиган дўкони, масжид, берироқда эса мана шу — Шоди барзангининг интернет кафеси кўзга ташланади.\nҚишлоқнинг бор бола-бақраси кечаю кундуз шу ерга танда қўйишган. Ўғлинг йўқми, барзангининг кафесидан топ! Қизинг йўқми, барзангининг кафесига чоп! Улоққанам шу ерда, сулоққанам шу ерда — интернетда. Хуллас, болаларнинг қўли ишда-ю хаёли интернет кафеда. Шу зорманда уй ишидан тезроқ қутулса-да, ўша ёққа чопса. Бу даҳмаза боласи тушмагурларни ўзига бангидай банди этди. Биров-ярим гапга етар киши боласининг эси-дарди интернет кафеда эканидан норизо бўлиб, Шоди барзангига куйинган эди, барзанги ҳам тўп оғзидан тоғни отди: “Нима, мен ўғлингга ўрлиқ (ўғирлик демоқчи), қизингга ғарликни ўргатяпманми? Тоғнинг таги, тупканинг тубига интернет опкесам-да, сенлар таёқ еган эшакдай тайсаллаб, ношукрчилик қиласанлар. Ҳей, нокаслар!” Боланг замондан олдин юрсин, интернетни ўргансин, дунё билан баҳслашсин, десам нимаси ёмон? Боланг қўлидаги таёқ билан боғда мева қоқиб, дастурхонингни тўлдириши ҳам мумкин, калласи ишламаса таёқни арининг инига ҳам суқиши мумкин...\nЁмғир авжга чиқди. Томчилар дераза ойнасига шитоб билан урила бошлади. Хона ичини тўлғоқли бир оғриқдан халос этиш учун бола деразанинг кичик кўзини очди. Зах ҳиди ўрнашган хонага муздай ҳаво кирди. Шу тобда бола тош кўчада ёмғирда елка қисиб югуриб кетаётган Раънони кўрди.\nҚаёққа, э-е, у ҳам ўша ёққа томон чопқиллаяптими? Бола олчагулли сатин чопонига ўраниб, бошига зар дурра танғиб олган, елкасидаги икки ўрам сочи югурганда ўйноқлаётган синфдош қиз ортидан алам билан қараб турди. “Буям шу ёққа бораркан-да, айтдим, бу ерга келмай қўйди”. Бола илк бор ўзини ёлғиз, кимдандир, нимадандир айрилиб қолгандай ҳис қилди. Назарида Шоди барзанги қурган анави интернет кафе тунд ва эзғинди борлиқ ичра пешонасидаги турли хил рангда товланган чироқчаларидан олов таратиб ожиз бир ғарибу хароба кулба — Ҳасан муаллим алқаб-азбайишталаган кутубхона томон бостириб келаётган, уни ютиб юборадигандай эди!.. Боланинг пешонасидан муздай тер тепчиди. Кўз олди хиралашди. Беҳолгина лиқилдоқ курсига чўқди.\nЭшик ғирчиллаб очилди, ичкарига букчайган кўйи, озғин, тарашақоқ Ҳасан муаллим кириб келди. Бола унга алам ва изтироб билан тикилди. Кўз косасида қайноқ ёшлар гириллаб айланар эди. У қақшаб-қуруқшаб бораётган оғзини ҳаво етишмаётган каби ҳансираб очди. Сўнг устозига ўкинч ва хавотир билан қаради.\n— Улар бостириб келишяпти, биз камайиб қолдик, — деди бола лаблари титраб.\nҚоқсуяк муаллим сапчиб тушди. Ақли-ҳуши учиб, болага разм солди:\n— Нима? Алаҳсираяпсанми? — Боланинг пешонасига кафтини босди. ўалати бўлиб кетди. Ҳарорати баланд.\nМуаллим ён чўнтагидан оқ кўйлак тугмасидай таблетка олиб, боланинг оғзига солди-да, эшик ёнидаги печка устида жойлашган човгумдан пиёлага илиқ сув қуйиб ичирди.\n— Ҳеч ким бизни босиб ололмайди, биз кўпчиликмиз, болам, — деди бошини силаб. Сўнг, озғин ва кичик жуссасини янада эгиб, курсига ўтирди.\n— Ана у ҳам кетаяпти. Энди уям келмайди, — деди ўсмир кўзларини базўр очиб.\n— Ким у? У деганинг ким?\n— Раъно! Раъно ҳам кетди.\nБола оғир-оғир нафас олиб, ўрнидан туриб муаллим томон чайқалиб юра бошлади. Унинг назарида хона ичи гир айланар, жавондаги китоблар варақлари очилиб, уларда турли хил қиёфалар жонланар, гоҳи шу китоблардан кўзини қамаштирадиган даражада нур таралар, бола эса шунинг учун бўлса керак, кўзимни очолмаяпман, деб ўйларди. Муаллим уни суяб қолди, табассум зоҳир юзига анграйиб қаради-да, печ ёнидаги шалоғи чиққан, чирик диванга ётқизди.\n...Шу дамда дераза ланг очилиб кетди, гўё. Хонага дераза кенглигида ёғду тушди. Ёғду кўкка ўрлаб, осмон тоқига туташиб турарди. Қизиқ, чор тараф қоронғи... Фақат фалакка санчилган ёғду йўлак бўйлаб болакай юксаклик сари чиқиб боряпти. Мана, ёнида Ҳасан муаллим ҳам пайдо бўлди. У қиррати-сахтиён, ийиғи чиққан эски ёмғирпўшини ирғитиб, бош-оёқ оппоқ кийиниб олибди. Э, бола ҳам оқ-оппоқ камзул-иштонда... Икковлон ёғдуйўлак ичида нурга ғарқ бўлиб тобора баландлаб боришмоқда. Бирпасдан сўнг ёғдуйўл ичида турган улуғ зотларни кўришди. Уларнинг ҳар бири қўлида китоб, китоблардан ҳам нур таралмоқда. Бола шод. Қувончи ичига сиғмайди.\n— Улар бизнинг йўлимизга чиқишибди-а, устоз?\n— Ҳа, сенга пешвоз чиқишди.\n— Менга ҳам. Сен уларни танияпсанми? Ҳу-ув, ана, биз томон жилмайиб турган зот ҳазрат Навоий, у кишининг берироғида Бобур Мирзо турибдилар. Ана Пушкин, Толстой, Чехов, Тургеневлар... Ҳамма-ҳаммаларини номма-ном айтмасам ҳам таниётгандирсан.\n— Танияпман... Танидим... устоз, қаранг, ортимиздан кутубхонамиздаги китоблар учиб келяпти.\n— Э-ей, анави пастга, ерга қаранг, бизнинг кутубхонамизга қуёш кириб олганга ўхшаяпти. Ундан атрофга нур тараляпти. Кутубхонамиз ялтираб, нур сочиб турибди. Устоз, уни ҳеч ким бузолмайди-а?\n— Йўқ. Ҳеч ким бузолмайди. Нур зулматда қолмайди, ўғлим, қара, қанча улуғлар бизга юзма-юз чиқишди. Улар бунга йўл қўйишмайди.\n...Туйқус боланинг кўз олди қоронғилашди. Томирга юборилган дори укол таъсирида кўзини очди. Тепасида кўз ёш тўкиб турган энаси, қўлчаларини дуога очиб пичирлаётган кичик синглисини ҳамда укол тайёрлаётган Шариф фельдшерни кўрди.\n— Э-ей, шоир жиян, бунақамас-да энди, мана яна битта укол қилсам бас, ҳеч нарса кўрмагандай бўлиб кетасиз. Қани, яхши, қўлни узатинг. Қўрқманг, шоир жиян.\nШариф фельдшер дафтарига у-бу нарсаларни ёзди. Боласи бошида жонҳалак турган аёлга нимадир деб пичирлади-да, темир қутичадан уч-тўрт хил таблетка олиб, хонтахта четига қўйди.\nНариги хонага кириб чиққан аёл фельдшернинг оппоқ халати чўнтагига ниманидир солиб қўйди.\n— Илоё барака топинг, дўхтир, кам бўлманг, айланай.\nДўхтир кетди. Беш яшар сингил бетоб аканинг пешонасини силаб қўйди. Энаси нимкосада қайноқ сут узатди. Бола ярим бел бўлиб ўтириб сутни ичди.\n— Эна, мен яхшиман, хавотир олманг, — деди бола.\n— Ҳей, болам-а, шундай дейсан-а, болам. Жоним сенда эканини билмайсан.\n— Эна, мени уйга ким опкелди?\n— Ҳасан малим суяб келди. Оёғингда тик туриб алаҳсиб, гапириб келаётганингни кўриб, тос-тубамдан ҳушим учди, болам. Малимга ҳам нима десам дедим, бечоранинг тенгини бердим. Жаҳл чиқса, ақл кетаркан...\n— Эна, малимни урушдингизми?\n— Китоб-питобингиз бошингиздан қолсин, — дедим.\n— Бекор урушибсиз-да, эна.\n— Малим хафа бўлмайди.\n— Отам қани, ишдан келмадими, ҳали? Соат неччи бўлди, эна?\n— Кеч бўлди. Тўққиз бўлгандир.\n— Отанг ишдан келди, у киши ҳам Ҳасан малимникига кетди.\n— Малим келиб опкетди. “Дамас”ингизда кутубхонадаги китобларни уйимга ташиб олайлик, ёрдамлашинг деб, ялиниб келди...\n— Яхши қипти, отам бориб. Малимга ёрдам бериши керак. Эртага кутубхонани бузишади. Шоди қасами бузади.\n— Энди ухла, болам, ма, манави дорини ич, дўхтир тайинлаб кетган, ич болам, ич.\nБола эрталаб енгил тортиб уйғонди. Аҳволи анча дуруст, ҳеч нарса кўрмагандай. Энасининг қийин-қистовига яраша кўз кўрадиган у-бу нарса тотингандай чала-чулпа нонушта қилди. Сўнг энасининг хай-хайлашига қарамай апил-тапил кийина бошлади.\n— Эна, отам қаёққа кетди.\n— Китобларни ташиб бўлишибдими?\n— Қаёқда дейсан? Ярми қоп кетибди. Малимнинг уйи ҳам китобхона экан, дейди отанг.\nБола ёв қувгандай шоша-пиша, уйидан отилиб чиқди. Кутубхона томон ҳаллослаб йўл олди. Муюлишдан ўтгач, тақа-туқ қилиб кутубхона томини бузишаётган бир хил либосдаги йигирма чоғли одамни кўрди. Юраги ҳапқириб кетди. Беихтиёр югура бошлади. Бола қандай етиб келганини билмайди. Бино ёнида тумшуғига чўмич осган ҳамда олдида сургичи ялтиллаб турган алламбало иккита тракторни кўрди.\n“Туман марказидан олиб келибди, энағар барзанги”, деб ғижиниб қўйди. Бола бундай тракторларга (улкан қурилишлар бўлаётган жойларда) телевизор орқали кўзи тушган эди. Бола чор-тарафга аланглади. Шундагина мунғайиб турган кутубхона атрофида анча-мунча томошаталаб одам йиғилганини пайқади. У одамлар орасидан Ҳасан муаллимни излай бошлади. Кўринмайди, томошага кўнгли бўлмагандир, эҳтимол. Йўқ, ана, Ҳасан муаллим кутубхона ичидан бир ўрам китобни қучоқлаб чиқиб келди. Ортидан Шодининг девдай келбати кўринди. Бола муаллимга ёрдамлашмоқчи бўлиб югурди.\n— Бўлди! Бир дақиқа ҳам кутолмайман. Пичоқ суякка тақалди. Манави техникаларнинг ҳар дақиқаси пул. Сенинг исқоти китобларинг, деб улар кутиб туролмайди. Ана, томни ҳам бузиб бўлишди, — деди ғижиниб барзанги.\nМуаллим қўлидаги китобларни ташлаб юборди-да, ўтириб қолди. Унинг мунгли нигоҳи ҳиссиз ва юзсиз, тиржайган ва илжайган оломонга тушди. Бола муаллимни суяб ўрнидан турғизди-да, четга олиб чиқди. Муаллимнинг кўзлари жиққа ёш, бош эгиб уйига жўнади; бу ёғига юраги дош беролмади. Шоди барзанги ҳангоматалаб тўда ичида мўмин-қобил бўлиб турган Қулбек маҳсумга ғазаб билан, ўқрайиб қаради. Махсум бир қилтанглаб, сурувдан айрилган эчкидай отилиб чиқди.\n— Ҳурматли жамоа! Элдошлар! Қариндошлар! Қаршингиздаким, қишлоғимизнинг пахри, ишбилармон тадбиркор, Шодибой Мардон ўғли ... Хўш, бу кишининг оталари ҳам...\nШоди барзанги қип-қизариб, маҳсумга ўшқирди:\n— Қисқароқ қилинг. Қисқароқ...\nМаҳсумнинг тили каловланиб қолди.\n— Хуллас, жамоа! Шодибой манави жинхона, эски жойни бузиб, замонавий қассобхона, ёнида қушхона қурмоқчи. Бугун шунга дуо берайлик, келинг дуога қўл очайлик, халойиқ!\nХалойиқми, оломонми, дуога қўл очди. Шоди барзанги енгил тортди. Елкасидан нафас олди. Олдида сургичи бор алламбало тракторга ҳайда ишорасини қилиб бош ирғади. Трактор гувиллаб жойидан жилди. Сургичини бинога тўғирлаб, лапанглаб юра бошлади. Бинога яқинлашаётган трактор тақа-тақ тўхтаб, жойида силтана-силтана ўчиб қолди. Трактор яна ўт олди, бироқ юрмади. Тағин турган жойида силтана бошлади.\nБола тракторнинг сургичи олдига кўкдан билинар-билинмас тушиб турган ҳарир нур — ёғдуйўлакни кўрди. Бошқалар ҳайрон эди. Бошқаларнинг қалб кўзи хира тортган эди. Бошқалар трактор олдида қадалган, илоҳий нурни кўрмас эди. Қайдан ҳам кўришсин...\nУчинчи бор уриниш ҳам бесамар кетди. Энди трактор ўчганича қотди, қайтиб ўт олмади. Шоди барзанги эса тракторни гир айланиб, чопқиллар, тракторчи шўрликнинг ёқасидан ушлаб силкилаган кўйи нималардир, деб ўшқирарди. Сабр дунёсига ўт кетган тракторчи ҳам Шоди барзангидан қарздор бўп қолмади. Ўнг қўлини силтанглатиб, ғалати қилиб кўрсатувди, бир нарсадан қуруқ қолгандай бўлиб бу ерда йиғилган хотин-халаж лабини қимтиб, юзини тескари бурди. Тракторчи эса камига яна бир бор қўлини ҳалигидай қилиб ўйнатди-да, тракторни ҳам қолдириб кетди-қўйди.\nЙиғилганлар бу ёғи энди нима бўлади, деб Шоди барзангидан кўз узишмасди. Барзанги пешонасида осма чўмичи бор трактор ёнига келди. Тракторчига:\n— Сен ҳайда! Бинони буз! Ҳа, чўмич билан бузавер! — деб дўқ урди.\nЧўмичли трактор бироз юриб таққа тўхтаб қолди. Тракторчи уни орқага юргизиб, бошқа томондан йўл солди. Трактор бинога яқинлашгач, яна шу аҳвол содир бўлди. Тракторчи аллахиёл алпозда ранг-рўйи оқариб, қалтираб, турган жойида серрайиб қолди.\nШоди барзангининг ўзи ғазаб билан рулга ўтирди. У қўёнчиғи қўзиб тракторни ортга олди-да, сўнг тезликни ошириб, олдинга юрғизди. Чўмичли трактор бинонинг ёнига келиб-келмай яна ўчиб қолди. Текин томоша талаб оломоннинг ҳам юрагига қўрқув оралади. ўала-ғовур босилди. Ҳамма жим. Туйқус қўрқинчли жимликни Шоди барзангининг даҳшатли, қулоқни қиёматга келтирувчи чинқириғи тилка-пора қилиб юборди. Шоди ўзини трактордан ерга отиб, юзини қўллари билан тўсиб, тиззалаб олиб, уввос тортар эди.\n— А-а-а-а! А-а-а! Вооооой! До-о-од! Кў-ўзим!.. Кўзим кўрмай қолди.\nТўпланганлар карахт бўлиб, тош қотишганди. Фақат биргина болакай кутубхона атрофини ўраб олган нур пардаси кўкка кўтарилиб бораётганини кўриб турарди.


Мунажжимлар башорати: 11 октябрь куни юлдузлар сизга нималарни ваъда қилмоқда? - Zamin.uz\n00:30 / 11.10.2018\nМунажжимлар башорати: 11 октябрь куни юлдузлар сизга нималарни ваъда қилмоқда?\n11 октябр куни ўта муҳим қарорни қабул қилишингиз лозим бўлади. Келгуси ҳаётингиз ҳам шу қарорга боғлиқ бўлиши мумкин. Башарти бировларнинг маслаҳати асосида иш тута бошласангиз, барча режаларингиз барбод бўлади. Куннинг иккинчи ярмида катта харажатларга тушишингиз кутилади. Бугун спортнинг экстремал турлари билан шуғулланишдан воз кечинг. Шу билан бирга ўзингиз ҳеч қачон татиб кўрмаган таомга ҳам қўл урманг. Кечқурун тоза ҳавода сайр қилишни унутманг.\nБугунги кунингиз чигал муаммолардан иборат бўлиши кутилмоқда. Уларнинг кўпини ўтган ойда ҳам бартараф эта олмагандингиз. Яна уриниб кўрасиз-да. Фақат ёдда тутинг. Муаммолар осонликча ҳал бўлмайди. Бунинг учун ҳаракат ва катта куч, имконият талаб этилади. Улар сизда етарли. Куннинг иккинчи ярмида пулингизга пул келиб қўшилиши кутилади. Агар каттароқ буюм харид қилиш ниятингиз бўлса, бугун ижобат бўлади. Сурункали хасталикка йўлиққанлар халқона усуллардан фойдаланган ҳолда муолажалар олиб кўришса, зиён қилмайди.\n11 октябрда руҳий жиҳатдан чигалликларга дуч келсангиз ҳам хотиржамликни қўлдан бермаслигингиз тавсия этилади. Ишончингизни қозонмаган, ҳасадгўй одамлар билан асло мулоқотга киришманг. Солиқ масаласида муаммо бўлса, ёки кимдандир қарзингиз бўлса, бугун барчасини силлиқчасига ижобий ҳал қила оласиз. Бунинг учун имкониятлар етарли. Олис сафарга отланганар ҳужжатларни яна бир карра кўздан ўтказиб олишлари зарур.\nБугун профессионал касбингиз билан боғлиқ ишларни кутилганидан ҳам қисқароқ муддатда амалга ошира оласиз. Бундан ташқари, кўпчилик қўшимча даромад келтирувчи ишларни таклиф этади. Рози бўлинг. Омад фақат сиз томонда бўлади. Кун давомида уй-жой масаласидаги муаммоларингиз ижобий ҳал бўлади. Анча вақтлардан бери шу муаммо сизни қийнаб келарди. Яратганга беадад шукрки, интиҳоси яқинлашибди. Хурсанд бўлаверинг. Дарвоқе, бугун спортнинг ўта фаол турлари билан шуғулланиш муваффақиятли кечади.\n11 октябр куни қатъий тартибга бўйсунган ҳолда иш кўришингиз талаб этилади. Агар тартибни бузсангиз, билингки, қуруққа чопганча қолиб кетасиз. Куннинг иккинчи ярмида яқин инсонингиз билан ўзаро муносабатлар янада мустаҳкамланиши мумкин. Асосийси, яқин ўтмишдаги баъзи оғриқли лаҳзаларни эслаб қолмасангиз бас. Кечқурун эҳтиёт бўлиб овқатланинг. Заҳарланиб қолишдан сақланинг. Ухлашга ётишдан олдин оғир ҳазм бўлувчи таомлар истеъмол қилманг.\nКим яқинда янги ишга жойлашган бўлса, бугун омад кулиб боқади. Сизни юқори лавозимга тайинлашлари мумкин. Иш бажаришда ҳам муваффақиятлар нақд деяверинг. Агар ўзингизга яхши таниш бўлмаганлар даврасига тушиб қолсангиз, ҳар тарафлама этикетга амал қилинг. Айниқса, тилга эҳтиёт бўлинг. Арзимаган нотўғри сўз ҳам сизга кўнгилсизликларни ҳадя этиши ҳеч гап эмас. Қиз-жувонлар кечки пайт ташқи кўринишига эътибор қаратиб қўйишса, нур устига аъло нур бўларди.\n11 октябр куни фикрлар, хаёлларингизни шу қадар кучли назорат қила оласизки, шунинг эвазига ишда ҳам, шахсий ҳаёт, муҳаббатда ҳам хатоликларга йўл қўймайсиз. Кимки анчадан бери ўсалланиб юрган бўлса, бугундан тузалиш палласига кириши ҳақиқатга яқин. Аммо муолажалар халқона бўлиши керак эмас. Бу усул сизга ёрдам бера олмайди. Оилавий бюджетингизни яна бир карра кўздан ўтказиб олинг.\nБугун жуфтингиз ёки бўлғуси жуфтингиз билан ўзаро муносабатларда жиддий муаммолар кўзга ташланиб қолиши эҳтимолдан холи эмас. Аммо бундан фожиа ясашингиз ҳам нотўғри. Бир-бирингизни эринмасдан яна бир карра ўрганиб чиқинг. Шу баҳонада орангизда пайдо бўлган англашилмовчиликларни нари ҳайдай оласиз. Рўзғор ёки қарз билан боғлиқ харажатлар юзага келади. Айримларнинг ошқозонида гастрит жиддий муаммо туғдира бошлаган. Бугун шу муаммо хусусида ҳам ўйлаб кўрмасангиз бўлмайди.\n11 октябр куни биринчи навбатда молиявий муаммоларингиз ижобий ҳал бўлиб, кўнглингиз тоғдек кўтарилиши кутилмоқда. Лекин ўз позициянгиздан воз кечиб, тақдир буюрганига бўйсунишингиз керак. Йирик харажатларга асло йўл қўйманг. Пул жамғариш ҳеч қачон зиён келтирмайди. Кечқурун пиёда юриш учун кўпроқ вақт ажратинг. Кимдир олис сафарга отланган бўлса, хотиржам бўлаверсин. Бу сафар муваффақиятли кечади. Ўзингизни эҳтиёт қилинг.\nБугунги кунингиз асаббузарликлар билан бошланиши мумкин. Шунинг учун кўнглингизни оғритишга мойил кимсалардан нари бўлинг. Жисмоний ишга кўп куч сарфлаганлар ва уйқуга тўймаганлар организмида кучли чарчоқ кўзга ташланиши мумкин. Ижод кишилари эса аксинча куч, имкониятларга бой бўлишади. Қалбингизни кун давомида жўшқинлик тарк этмайди. Саломатлигингизни эҳтиёт қилинг.\n11 октябрда сизни янги танишувлар, ҳамкорликлар кутиб туради. Уларнинг барчаси аъло даражада кечиши учун астойдил ҳаракат бошланг. Ўзингизга бўлган ишонч сизга янада кўпроқ куч бағишлайди. Шахсий ҳаётда аниқлик, қатъиятлилик талаб этилади. Жуфтингиз билан муносабатларда сергакликни қўлдан берманг. Атрофдагилар билан мулоқотда тилингизга эҳтиёт бўлинг. Куннинг иккинчи қисмида кимлардир бош ва бел оғриғига дуч келиши кутилади. Бу об-ҳавонинг ўзгарувчанлиги билан боғлиқ бўлса ажаб эмас.\nБугун баъзилар олис манзилга саёҳатга отланади. Айримлар янги уйга кўчиб ўтиш ҳаракатини бошлайди. Агар меҳнат таътилида бўлсангиз, пул сарфлашда ҳушёр бўлинг. Инқирозга юз тутиб қолишдан сақланинг. Ишингиз билан боғлиқ янги лойиҳаларни ўйлаб топган бўлсангиз, уларни тезроқ ҳаётга тадбиқ этиш пайида бўлинг. Кечқурун энг яқин дўстларингиздан бири уйингизга меҳмон бўлиб келиши мумкин. Қувончли ва тотли суҳбатларга тайёр туринг.


Зомин сиҳатгоҳида маданий тадбир ташкил этилди »\nЗомин сиҳатгоҳида маданий тадбир ташкил этилди\n12 июль, 2018 491 jizzax Jizzax vb yangiliklari\n2018 йил 10 июль куни Жиззах шаҳар маданият бўлими ижодий ходимлари томонидан Зомин туманидаги тоғлар қўйнида жойлашган “Зомин” санаториясининг амфитеатрида сиҳатгоҳдаги барча дам олувчилар учун ўзларининг қизиқарли кўнгил очар концерт дастурларини намойиш этдилар.\nКонцерт дастури даставвал маданият маркази қошида ташкил этилган тўгарак аъзоларидан Муҳаммадқодир Абдуллаев ижросидаги “Онажонлар ассалом” қўшиғи билан бошланиб, Муслимахон Абдуллаева ижросидаги “Хорамзча” рақс билан давом этди. Сўнгра эстрада хонандалари Охун Мамадиёров ҳамда Сардор Соатовлар барчани оммавий рақсга таклиф қилиб рақсбоп қўшиқларни куйлашди.\n“Рақс” тўгараги раҳбари халқаро танловлар иштирокчиси Дилобар Абдураҳмонова ижро этган рақс гулдурос олқишларга сабаб бўлди. Концертнинг энг кайфиятли ва томошабинлар учун шиддатли кечган дақиқалари марказ режиссори Суннатилло Мажитов ташкил қилган интерфаол шартлар ва ўйинлардир. Бу шартлар дам олувчилар учун жуда ҳам манзур келди ва барчанинг эътиборини жалб қилди.\nДастурдан ўрин олган “Аср” гуруҳи хонандалари ижросидаги шўх қўшиқларга ёшу-қари бирдек рақсга тушишди. Аъло кайфият муҳитида бўлиб ўтган концерт сўнгида сиҳатгоҳнинг дам олувчиларидан бири Халқ таълими аълочиси Наманганлик Инобатхон Дадамирзаева сўзга чиқиб томошабинлар номидан Жиззах шаҳар маданият бўлими ходимларига концерт учун миннатдорчилик билдирди.\n“Зомин санаторийси”да маданий тадбир ташкил этилди\n“Ўрда” ҳамда “Зомин” санаторийсида концерт дастури


3 мингдан зиёд эҳтиёжмандларга моддий ёрдам берилди\nЖиззах вилояти ҳомийлик хайрияларини мувофиқлаштириш марказига 3 минг 200 дан зиёд мурожаат қабул қилинди. Ушбу мурожаатлар бўйича эҳтиёжманд оилаларга ун, мой, картошка, пиёз, сабзи, гуруч, макарон, тухум, шакар каби зарур озиқ-овқат маҳсулотлари етказиб берилди.\nЗомин туманида саховатли тадбиркорлардан, фуқаролардан хайрия қилинаётган озиқ-овқат ва бошқа маҳсулотларни тўплаш, сақлаш учун тўртта ҳудудий секторда махсус омборхоналар ташкил қилинди. Туман ҳокимлиги қошида тузилган ишчи гуруҳ маҳсулотларни қабул қилиб, уларни “Ҳомийлик хайрияларини мувофиқлаштириш маркази“ тақсимоти билан эҳтиёжманд оилаларга етказилишини таъминламоқда.\nТуманда 1197 қисқа рақами орқали қилинаётган мурожаатларнинг бирортаси эътиборсиз қолмаяпти. Ҳозиргача мурожаат қилган 131 нафар фуқарога ёрдам кўрсатилди. Уларнинг ҳар бирига 5 килограммдан ун, 2 килограмдан макарон, шакар, гуруч, 2 литрдан ўсимлик ёғи, 3 килограм картошка, жами ҳар бир фуқарога 16 килограмдан кундалик озиқ-овқат маҳсулотлари етказиб берилди.\n– Элимизнинг олийҳимматлиги, саховатпешалиги шундай оғир кунларда билинаётир, – дейди Зомин тумани ҳокими ўринбосари, туман маҳалла ва оилани қўллаб-қувватлаш бўлими бошлиғи Б.Жонтурсунов. – Тадбиркорлар, саховатли юртдошларимиз томонидан 1 минг 361 нафар кам таъминланган, ижтимоий ҳимояга муҳтож, ногирон, боқувчисини йўқотган фуқароларга озиқ-овқат маҳсулотлари тарқатилди. Мазкур хайрия тадбирларига 222 миллион 822 минг сўм сарфланди.\nХайрия давомида озиқ-овқат маҳсулотларидан ташқари тиббиёт қўлқоби ва ниқоби, антисептик воситалар ҳамда дори-дармон воситалари ҳам марказимизга тақдим этилмоқда.


Бишкекда маст ҳайдовчи тез ёрдам машинасига келиб урилди | ҚИРҒИЗИСТОН ЯНГИЛИКЛАРИ\nБишкекда маст ҳайдовчи тез ёрдам машинасига келиб урилди\n27 июн куни эрталаб, Бишкекнинг Шабдан Баатир кўчасида маст ҳолатда ўз автомашинасини бошқариб келаётган ҳайдовчи ёқилғи қуйгани кетаётган тез ёрдам машинасига келиб урилган. Соғлиқни сақлаш вазирлиги маълумотларига кўра, автоҳалокатнинг барча иштирокчилари оғир аҳволда тўртинчи шаҳар шифохонасига ётқизилган.\nДавлат автоинспекциясидан олинган маълумотларга кўра, автоҳалокат Шабдан Баатир [эски Алма-Ата] кўчасида эрталабки соат 8:40 да рўй берган.\n«Енгил спорт машинаси тезлик билан келган ва тез ёрдам машинасини келиб урган. Оқибатда у ағдарилиб кетган. Енгил спорт машинаси ҳайдовчиси машинани маст ҳолатда бошқариб келаётган бўлган», — деди соғлиқни сақлаш вазирлиги матбуот котиби Светлана Байтикова.\nБайтикова сўзларига кўра, ҳайдовчи қонидаги спиртли ичимлик даражаси экспертизалардан сўнг маълум бўлади.\nУнинг айтишича, тез ёрдам машинаси ёқилғи қуйиш шаҳобчасига кетаётган бўлган. Тез ёрдам ичида ҳайдовчи ва шифокор бўлган.\n«Шифокор ва ҳайдовчи бош миядан лат еган, уларни тўртинчи шаҳар шифохонасига олиб кетишди», — деди Байтикова.\nМатбуот котиби енгил машина ҳайдовчиси ҳам оғир аҳволда шифохонага етказилганини айтди.\nБайтикованинг айтишича, ушбу автоҳалокатдан кейин Бишкекда 37 тез ёрдам машинаси қолган.\n«Шундоғам ўзи атига 38 та машина бор эди, мана яна биттага камайди. Чунки уни қайта тиклашнинг иложиси йўқ», —деди матбуот котиби.\nШаҳар автоинспекцияси ходими Kloop.kgга берган интервьюсида автоинспекция автоҳалокат сабабларини ўрганаётганини айтди.\nШаҳар автоинспекцияси ходими ҳам енгил машина ҳайдовчиси маст ҳолатда бўлганини тасдиқлади.\nТўртинчи шаҳар шифохонаси ходими Талантбек Баримкатов Kloop.kg билан суҳбатда жароҳатланганлар шаҳар шифохонасига 9:50да олиб келинганини айтди.\nСоғлиқни сақлаш вазирлиги матбуот котибига кўра, тез ёрдам каретасининг умумий нарҳи юз минг АҚШ долларига тенг.\nШаҳар автоинспекциясининг билдиришича, тез ёрдамга келиб урилган енгил машина «Митсубиси» русумидаги спорт машинаси бўлган.\nТўхтатилган тез ёрдам\n17 июн куни эса, Бишкенинг Мир проспекти ҳамда Горкий кўчаларининг кесилишида йўл ҳаракатини бошқариб турган автоинспекция ходими сиренасини ёқиб келган тез ёрдам машинасини қўйиб юбормаган эди.\n«Тез ёрдам ҳайдовчиси тушунтиришга ҳаракат қилган, бироқ уни қўйиб юборишмаган. Оқибатда, тез ёрдам машинаси ҳукумат кортежи ўтиб кетгандан сўнггина йўлида давом этган», — деб ёзади «Я-репортер» лойиҳаси фойдаланувчиси.\nМазкур ҳолатдан тўрт кун ўтиб, автоинспекция ходимига ҳайфсан эълон қилингани ҳақида ички ишлар вазирлиги матбуот хизмати билдирди.\nАввалги мақола«Ата-Журт» мини - футбол бўйича парламент ғолиби\nНавбатдаги мақолаҚирғизистон термаси Ўзбекистон билан ўтадиган ўйинга қайси таркибда тушишини эълон қилди


Ўзбекистонда 2021 йилнинг июнигача аҳолининг 60 фоизи коронавирусга қарши эмланади - Zamin.uz\nЎзбекистонда 2021 йилнинг июнига қадар 60 фоизгача аҳолини коронавирусга қарши эмлаш режалаштирилмоқда. «Gazeta.uz»нинг хабар беришича, бу ҳақда Санитария-эпидемиологик фаровонлик агентлиги биринчи ўринбосари Ботиржон Қурбонов «COVID-19 коронавирус инфекцияси бўйича янги илмий маълумотлар» виртуал симпозиумида маълум қилди.\nЭслатиб ўтамиз, август ойида Ўзбекистон ЖССТнинг COVAX (коронавирусга қарши вакциналаш) халқаро механизмига қўшилган эди. Бундан ташқари, инновацион ривожланиш вазири Иброҳим Абдураҳмонов Ўзбекистонда Хитой, Россия, Европа ва АҚШ вакциналарини синовлари ўтказилиши режалаштирилганини маълум қилган. «Замин» янгиликларини «Вконтакти»да кузатиб боринг\n22-06-2020, 20:23, Жамият\nБаҳром Алматов бошқа лавозимни эгаллагани маълум бўлди\n18-04-2020, 21:51, Жамият


Туркияда TRT телерадиокомпаниясининг 42 журналисти ҳибсга олинди\n18:33 / 14.08.2016\nТуркияда яна 40дан ортиқ журналист мамлакатдаги ҳарбий давлат тўнтаришига уринишга алоқадорликда гумон қилиниб, қўлга олинган. Hurriyet агентлиги журналистлар ассоциациясига асосланиб берган хабарга кўра, TRT телерадиокомпанияси ходимлари исёндан кейин бошланган ялпи тозалаш тадбирлари доирасида қўлга олинган.\nАссоциация хабарига кўра, айни вақтга келиб ҳибсга олиш учун ордер берилган журналистлар сони 100дан ортди.\nPlatform for Independent Journalism (P24) ташкилоти маълумотига кўра, Истанбулда 11 август куни TRT ходимларидан 42 нафари ҳамда Zaman газетаси мухбири Айченур Парилдак қўлга олинган. Қўлга олинган тележурналистлар орасида бошловчилар ҳам борлиги айтилган.


Чилонзорда автомобиль ёниб кетиб, ҳайдовчи вафот этди » Ўзбекистон янгиликлари – Zamin.uz\n08-09-2016 | 21:45\nZAMIN.UZ / Авто / 08 Сентиябр 2016 года1 335\nБугун, 8 сентябрь куни Тошкентнинг Чилонзор туманида навбатдаги мудҳиш ЙТҲ қайд этилди. Маълумотларга қараганда, BMW автомобили катта тезликда келиб йўл четидаги кўп йиллик дарахтлардан бирига урилган. Бу ҳақда Qalampir.uz хабар бермоқда. Гап шундаки, катта тазликда ҳаракатланиб келаётган BMW автомобили дарахтга бориб урилган. Унинг йўл четидаги дарахт билан тўқнашиши сабаблари маълум эмас. Автомобиль воқеа жойининг ўзида ёниб кетган. Гувоҳларнинг маълум қилишича, ҳайдовчи вафот этган. Ёнғин юз берган ҳудудга зудлик билан Ёнғин хавфсизлиги ходимлари етиб келиб, алангани бартараф этишган.\nЎқишни тавсия қиламиз Тошкентда такси автомобили билан мудҳиш ЙТҲ содир бўлди\n13:53 / 17-06-2016


Туркманистонда зотилжам: Тиббий ходимлар ўликларни моргга ташишга аранг улгурмоқда\nАшхабодда тобора кўпроқ коронавирус аломатлари бўлган беморлар касалхонага тушмоқда. Уларнинг барчасига зотилжам ташхиси қўйилмоқда.\nТуркманистондаги Озодлик мухбирларининг ва исми сир сақланиш шарти билан суҳбатда бўлган маҳаллий турғунларнинг сўзларига кўра, пойтахт касалхоналарида ҳар куни ўнлаб одамлар қурбон бўлмоқда. Туркман расмийлари коронавирус ва пневмония мавжудлигини тан олмаяпти.\n1 шаҳар касалхонасидаги вазиятга гувоҳ бўлган ашхабодлик кишининг ҳикоя қилишича, Коши посёлкасида жойлашган мазкур муассаса беморлар билан тўлган ва у ерда вазият жуда оғир.\n«У ерга COVID-19 билан оғриганларни келтиришмоқда. Касалхона беморлар билан тўлган. Келаётганларнинг барчасига зотилжам ташхиси қўйилмоқда. Бу эски касалхона бўлишига қарамай, у йирик муассаса ҳисобланади», ҳикоя қилади яқинда бу шифохонада даволанган пойтахтлик киши.\nУнинг иддао қилишича, мазкур касалхонада ҳар куни ўнлаб одамлар вафот этади ва тиббий ходимлар марҳумларни ўликхонага ташишга аранг улгуради. «Интенсив муолажа бўлимида ҳар куни ўртача 50 киши вафот этади. Шифохоанага келиб тушаётган ва ўлаётган беморлар сони кишини даҳшатга солади. Реанимацияда ўлганлар жасадини ўликхонага ташишга аранг улгуришади», ҳикоя қилади Озодлик суҳбатдоши.\nАйни вақтда хабар қилинишича, Ашхабоднинг Темир йўл касалхонасида давлат тузилмалари вақтида таъминлай олмаётгани сабабли вафот этган беморларнинг жасадини жойлаштиришга пластик қоплар етишмайди.\n«Якшанба куни врачлар пластик қоплар тугагани ҳақида огоҳлантиришди. Раҳбарият эса ўлганлар жасади учун пакетлар вақтида етказиб берилишига ваъда қилди. Ҳозир жасадни хлор билан ишланган матога ўрашмоқда. Қариндошларни эса ҳеч қачон ўрамни очмаслик ва жасадни шундай ҳолда кўмиш ҳақида огоҳлантирмоқда», ҳикоя қилади мухбиримиз 20 июль куни.\nОзодлик радиоси 1 шаҳар касалхонасидан ва Темир йўл шифохонасидан, шунингдек, Ашхабод шаҳар бошқармасидан изоҳ олишга муваффақ бўлолмади.\nАшхабоддаги Озодлик мухбирларидан бирининг хабар беришича, Гаудан «В» микротуманида 19 июл куни коронавирусдан қария аёл вафот этди. Хавфсизлик нуқтаи назаридан Озодлик радиоси марҳум аёлнинг шахсини очиқламаяпти.\nШу билан бирга пойтахтдаги яна бир Озодлик мухбири ҳозирги вақтда унинг камида 20 нафар таниши Ашхабоднинг турли шифохоналарида коронавирус аломатлари билан ётганлигини гапиради.\nCOVID-19 бўйича ЖССТнинг миссияси Туркманистонда 10 бўлиб, мамлакатда коронавирус борлигини на тасдиқлади, на рад этди, бироқ ҳукуматга мамлакатда коронавирус худди бордек ҳаракатланишни тавсия этди.


Чехия суди ҳукуматнинг коронавирусга қарши чораларини ноқонуний деб топди\n00:53 / 24.04.2020\nАндрей Бабиш ҳукумати 27 апрелгача тегишли қонунбузилишларни тўғрилаши шарт, деди суд вакили dpa агентлигига берган интервьюсида. Шундан кейингина чоралар қонуний кучга кирган деб ҳисобланади, деди у.\nПрага суди Чехия ҳукуматининг коронавирус тарқалишига қарши кураш доирасидаги чораларини ноқонуний деб топди. Чеклов чоралари соғлиқни сақлаш вазирлигининг фавқулодда фармойишлари сифатида эмас, балки фавқулодда ҳолат доирасидаги ҳаракатлар тўғрисидаги қонун сифатида қабул қилиниши керак эди, деди судьялар.\nГап хусусан, аҳоли карантини ва дўконларнинг ёпилиши тўғрисида бормоқда. Андрей Бабиш ҳукумати 27 апрелгача тегишли қонунбузилишларни тўғрилаши шарт, деди суд вакили dpa агентлигига берган интервьюсида. Шундан кейингина чоралар қонуний кучга кирган деб ҳисобланади, деди у.\nСуд шунингдек, алоҳида идоралар бундай миқёсдаги қарорларни қабул қилиш ваколатига эга эмаслигини ва ҳаттоки ҳозирги ҳолатда ҳам ҳуқуқий давлат меъёрларига амал қилиниши кераклигини таъкидлади.\nСуд қарори ҳукумат буйруқларини ноқонуний деб ҳисоблаган адвокат ва соғлиқни сақлаш соҳасидаги ҳуқуқ бўйича эксперт даъвоси билан қабул қилинди.\nЧехияда коронавирусга чалиниш ҳолатлари 7 мингдан ошди, 210 киши вафот этди.


Келин ойимга — Dilkashradio.com\nКелин ойим, сиз чиройли гапирасиз, жуфтингизга ёқадиган қилиб гапирасиз. Эркак зоти мақтовга бесуяк бўлади, бу сизга қўл келади. “Онам сизни ундоқ суядилар, опам сизни бундоқ мақтайди. Акам сизга мана бу кўйлакни бериб юборибди, ҳурматингизнинг баландлиги да бу!” деганингиз сари эркагингиз сариёғдай эрий кетади. Қарабсизки, ҳайит арафаларда аввал сизнинг онангизни йўқлаб, кейингина ўз онасиникига келади. Сизнинг опа укаларингизни тўрт беш йўқлагандан кейин, ўз эгачи синглисиникига бир бора кириб қўяди. Сизга бу ҳол хижолатлик туюлмайди, ҳатто ёқади. Туппа тузук йигит қўлингизда манқуртга айланди. “Мен камолга етгунча онам қанчалик қийналган, аввал ўша муштипаримни кўрай”, демайди эркагингиз. “Хотинимнинг уруғи уч тўрт марта кўнглимни олган бўлса, жигарларим мени улғайтирди, емай едириб, киймай кийдирди. Шу товусдай товланиб турган хотинни ҳам шулар олиб берди изларини, ўпиб аввал шуларнинг кўнглини олишга шошилай”, демайди.\nЭркагингиз фақат сиз томонга юкиниб, ота она ва жигарларидан нари бўла бошладими, огоҳ бўлингки у эрта туриб индинга сиздан кечиб, сизга орқа ўгириб, хотинининг этагида намоз ўқийдиган, сизни зор қақшатадиган ўғил бўлиб тақдирингизга қайтади!\nМанман деган эркак ҳам аёлининг гапига лаққа тушади. “Хотинидан қўрққан эркак эркакми”, дейди кўксига уриб айримлари. Ҳақиқатдан ҳам аёли ундан зириллайди. То кўчага чиқиб кетгунча атрофида бўз қўйиб югуради. Кўзлари ҳадик билан унга жавдираб туради. Эркакнинг кўнгли тўқ “гаҳ” десам аёлим қўлимга қўнади, уйда хўжайин менман, дейди! Аслида эса, асосий ишлар аёлнинг хоҳиши билан бошқарилади. Аёли кимни мақтаса, эркак ўшанга илжайиб қарайди, кимни ёмонласа, ўшани ёмон кўради. Икки оғизгина ҳезлаб қўйса, қўшни билан урушиб чиқади. Келин ойим, мен бу ўринда эркакдан ғазабга минмаяпман, уни лақмага ҳам чиқармайман. Балки Худо уларни бизнинг фойдамизга шундай самимий ишонувчан қилиб яратгандир. Бундай ўйлаб қарасангиз, кучга тўлган билаги, ихтирога қодир ақли, юрагида шердай шиддати билан эркак қуйма олтин. Аммо уни шу туришда на пул қилиб бўлади, ва на чакканга қистиргани гул! Аёл эса Заргар! Умр бўйи эркагидан оиласи учун керакли нарса ясаш билан уриниб ўтади. Келин ойим илоҳим инсофли заргар бўлинг!\nКелин ойим, оилангизга узоқ яқин бўлган кишилардан озорлансангиз, ичингизга ютиб туринг. Обдан мулоҳаза қилгачгина эркагингизга сездиринг. Йўқса, сизнинг гапингиз билан бир совиган кишисига у қайта исимай қўяди. Кейин чандон ўт ёқсангиз ҳам ўрнига келмайди. Жуфтингизга у эгачи сингилдир, тоға жиян ёки онадир, ё сизнинг қавм қариндошингиздир, ҳар эҳтимолга қарши, улар ҳақида эркакка фақат яхши ахборотларни айтиш лозим. Азиз аёллар, жон озиғи келинлар бугунги тинглаган суҳбатингиз Турсуной Содиқованинг сўзлари эди. бу суҳбат ёққан бўлса бизнинг кейинги суҳбатларимизда ҳам шу мавзуни давом эттирамиз.


26 киши қутқарилди\nЖорий йил 20 январь куни “112” хизматига Сўзоқ туманида қор бўрони исканжасида қолган фуқаролар ҳақида хабар етказилди. Воқеа Чўлоққўрғон қишлоғидан 70 чақирим наридаги “Уланбел – Сўзоқ – Екпинди” автойўлида рўй берган. Тезкор ҳаракат натижасида вилоят Фавқулодда вазиятлар хизмати ходимлари 26 йўловчи ва 1 болани қутқаришди.\nУларга тиббий ёрдамнинг кераги бўлмади. Авария-қутқариш хизматига Туркистон вилояти Фавқулодда вазиятлар департаментининг 10 ходими, 1 техникаси, вилоят полиция департаментининг 8 ходими, 2 техникаси сафарбар қилинди.\nСўзоқ туманида об-ҳаво ноқулайлиги муносабати билан вилоят аҳамиятидаги автойўлнинг 577-642 чақирими ёпилган эди. Туркистон вилоят ФВД фуқароларни ноқулай об-ҳаво тўғрисида берилган хабарларга эътибор қаратиб, эҳтиёт чораларини кўришга чақиради.\nВилоят ҳокимининг матбуот хизмати, 2022-01-22, 00:30 142


18 ёшида Ўзбекистоннинг энг яхши футболчиси бўлган Александр Гейнрих бугун 35 ёшга тўлди / CHAMPIONAT.asia\n21:54ПРО-лига. "Нефтчи"нинг машғулотлари давом этмоқда 7 21:53Сане “Сити”нинг U-23 жамоаси таркибида майдонга тушади 3 21:43АГМК янги мавсумда "Adidas" брендидан фойдаланади, клуб бугун янги футболчиларни таништирди 12 21:35“Лацио” жамоа футболчисини Хитой клубига ижарага берди 2 21:33"Сурхон” 2020 йилги мавсум олдидан янги бош мураббий ва футболчиларни таништирди 29 21:15"Бухоро"нинг канадалик футболчиси "Қўқон-1912"га қарши учрашувдан сўнг нималар деди? 16 21:05Суарес шартномасини узайтириш учун “Барса”га қандай шарт қўйганини айтди 3 20:48Клопп коронавирус, АПЛ тўхташи мумкинлиги ҳақида тарқалаётган хабарларга муносабат билдирди 9 20:39Андрей Фёдоров: "Наманганда ажойиб ўйин бўлади" 12 20:15Россия Премьер-лигасининг 2-давраси бугун старт олади, чемпионатнинг янги бош совринини кўрдингизми? 10 20:03“Эль-Класико” олдидан “Барса”нинг қанот ҳимоячиси сафга қайтди 10 20:02Александр Хомяков: "Ҳакамларнинг ишини баҳоламайман" 17 19:45Навбат Швейцарияга, чемпионат ўйинлари коронавирус сабаб қолдирилди 4 19:35Гвардиола Лапортнинг қанча муддатга сафдан чиққанини маълум қилди 4 19:20Клопп: “Яхши ҳамки у: “Ливерпуль” – бу мен борадиган охирги жой”, деб айтмади” 11\n18 ёшида Ўзбекистоннинг энг яхши футболчиси бўлган Александр Гейнрих бугун 35 ёшга тўлди\n06 окт 2019 14:54\nТеглар : ПахтакорАлександр ГейнрихТуғилган кун\n2002 йил. “Пахтакор”да катта ўзгаришлар рўй бериб, клуб терма жамоа базаси сифатида шаклланаётган ва шунга муфовиқ тарзда бошқа клубларда тўп тепаётган иқтидорли футболчилар саралаб олинаётган эди.\nЖамоага ўша вақтда тайинланган Тачмурод Агамуродов ва Виктор Жалилов каби мурабийлар штабининг эътибори Тошкент вилоятининг “Дўстлик” клуби сафида ўзини кўрсата бошлаган Александр Гейнрихга тушди ва иқтидорли ҳужумчи жамоага қабул қилинди. Ўз олдига янги мақсадларни қўйган жамоа чемпионат стартидаёқ қандай кучга эга эканлигини исботлай бошлайди. Ҳужумкор ва ранг-баранг тарзда ўйнай бошлаган жамоага муносиб қаршилик кўрсатиш бошқа жамоалар учун анча қийинчилик туғдирган эди. Бир қатор футболчилар жумладан Игнатий Нестеров, Зайниддин Тожиев,Гочкули Гочкулиев, Ильдар Магдеев ва ҳикоя қилинадиган қаҳрамонимиз Александр Гейнрих ўша чемпионатнинг кашфиётига айланган эди. Ўз дриблинглари билан минглаб мухлислар олқишига сазовор бўлган ёш иқтидор эгаси Гейнрихнинг ўйинлари ўзбек футболига янги иқтидор етишиб чиқаётгандан дарак эди. Хатто ёши каттароқ мухлислар унинг ҳаракатларини жамоа афсонаси Хадзипанагизга қиёслашади.\nАйниқса унинг юлдузли онлари ўша йили Қатарда ўтказилган Осиё чемпионатида порлайди. Марҳум Виктор Борисов бошчилигидаги ёшлар термаси сафида Нестеров, Иномов, Крушельницкий, Жасур Ҳасанов, Илёс Зейтуллаев каби кучли футболчилар сафида бўлган 18 ёшли иқтидор эгаси рақиб дарвозасига бир нечта тўп киритиб, терманинг мусобақада 4-ўринни эгаллашига ва шу орқали футболимиз тарихидаги илк ёшлар ўртасида мундиалга йўл олишига катта ҳисса қўшади. Айниқса гуруҳ босқичида Қатар ёшларига қарши ўйиндаги хет-трик ва футболка остидаги "бизга ета олмайсизлар" ёзуви кўпчликнинг ёдида бўлса керак. Гейнрих шунингдек ўша мавсумда жамоасининг янгича форматда ўтказилаётган Осиё Чемпионлар Лигасининг плей-офф босқичидан муваффақиятли ўтиб, якунда 2002 йилнинг Осиёдаги энг яхши жамоаси сифатида тан олинишига муносиб ҳисса қўшади. Таъкидлаш жоизки, мавсум сўнгида қаҳрамонимиз ҳақли равишда Ўзбекистоннинг энг яхши футболчиси сифатида эътироф этилади.\nОдатда мухлислар олқишига сазовор бўлган ҳар қандай футболчига хориж жамоаларидан "совчилар" кела бошлайди. Албатта Саша ҳам бундан мустасно эмас эди. Бир қатор жамоалар орасидан “Пахтакор” раҳбарлари ва футболчи Москванинг ЦСКА жамоасини танлайди ва шу тариқа Гейнрих "ҳарбийлар"нинг янги аъзосига айланади. Таъкидлаш керакки москваликлар таркибида рақобат ўша вақтларда ўта кучли эди. Вагнер Лав, Иржи Ярошик, Ивица Олич каби футболчилар орасидан асосий таркибга кириш осон эмас эди. Устига-устак мурабий Валерий Газзаевнинг ҳамюртимизга унчалик ишонмагани оқибатида Александр кейинги икки йилни асосан захира ўриндиғида ўтказишга мажбур бўлади. Лекин шунга қарамай табиатан ватанпарвар бўлган Гейнрих турли терма жамоаларимиз сафида маҳорат ила тўп тепади. Масалан, БАА мезбонлигида ўтган ёшлар ўртасидаги жаҳон чемпионатида Гейнрих ва жамоа Аргентина, Испания, малилик футболчиларга қарши ўйнаб, гарчи гуруҳ босқичида бирор очко тўплай олмаганига қарамай, мухлислар олқишига сазовор ўйин намойиш этишган эди. Ўша мусобақада Гейнрихнинг Аргентинага жаримадан киритган шедевр голини кўпчилик эсласа керак.\nГейнрихнинг яна бир юлдузли они 2004 йилги Осиё Кубогига тўғри келади. Ўз таркибига тажрибали футболчилар ва ёшларни жам қилган Равшан Ҳайдарав бошчилигидаги терма ўйини кўпчиликка манзур бўлган эди. Айнан Сашанинг 2-турда Саудия Арабистонига урган голи термамизга ўз тарихида биринчи бор Осиё Кубогининг гуруҳ босқичидан чиқишига замин ҳозирлайди. Чорак финалдаги Баҳрайнга қарши учрашувда ҳам Гейнрих жаримадан ажойиб гол уради ва Қосимовнинг муносиб издоши эканини исботлайди. Афсуски унинг бу голи термамизга ёрдам бермайди ва арабларга пенальтилар сериясида имкониятни бой бериб мусобақани аламли тарзда тарк этади. Шундай бўлсада, термамиз кўрсатган мазмунли футбол мухлисларда термага нисбатан ишонч уйғотади. Ушбу ишонч сабаб мухлислар терма жамоанинг Германияда ўтказиладиган жаҳон чемпионатига йўл олишига ишона бошлайди. Афсуски ҳал қилувчи раундда турли мурабийлар Геде, Ҳайдаров, Хоугтон каби мурабийлар қўл остида иштирок этган термамиз яна ўша таниш рақиб Баҳрайн билан бўлган плей-офф баҳсларидаги омадсизлик ва кўпчилик ёмон хотиралар билан эсга оладиган япониялик ҳакамнинг мудҳиш хатоси термамизни мундиалдан маҳрум этган эди. Бу орада Гейнрих ҳам ўз жамоасини ўзгартиради ва Москванинг бошқа жамоаси Торпедога йўл олади. Даставвал бу ерда мазмунли ўйинлар кўрсатиб, асосий таркибдан ўрин эгаллаган ҳужумчимиз кейинчалик жароҳат ва бошқа жузъий сабабларга кўра бу ерда ҳам ўз ўрнини йўқотади.\n2007 йил бошига келиб у ўзининг жонажон жамоаси “Пахтакор”га қайтишга қарор қилади. Кейинги тўрт йилни ''шерлар'' сафида ўтказган Гейнрих яна бир бора ўз маҳорати ва жамоага бўлган садоқати орқали тошкентлик мухлисларнинг чуқур қалбидан ўрин эгаллайди. Унинг энг эсда қоларли ўйинларидан бири сифатида Осиё Чемпионлар Лигасидан ўрин эгаллаган Саудия Арабистонининг “Ал-Иттифоқ” клубига қарши сафардаги учрашувни эслашимиз мумкин. Ўша учрашувнинг сўнгги сонияларида жаримадан киритилган ажойиб гол “Пахтакор”га ўта муҳим ғалаба келтирган эди.\nТерма жамоада эса бу вақтлар оралиғида унинг унчалик омади юришмади дейиш мумкин. Даставвал Рауф Инилеев, кейинчалик эса Миржалол Қосимов кўпроқ Максим Шацких, Улуғбек Бақоевларга ишонч билдиришади. Шундай бўлсада, мухлислар термада доимо Гейнрихни кўришни исташар эди. Яққол мисол сифатида, 2009 йил бўлиб ўтган Тошкентдаги Босния ва Герцеговинага қарши учрашувни айтиб ўтишимиз мумкин. Ўша учрашувнинг сўнгги дақиқаларида мухлислар бир овоздан ''Саша'', ''Саша'' дея мурабий Миржалол Қосимовдан уни таркибга киритишни талаб қилишгани ва футболимиз афсонаси уни кейинги баҳсларга жалб қилганини кўришимиз мумкин.\nТерма жамоа постига Вадим Абрамов келгач, Гейнрихнинг ҳам термадаги мазмунли ўйинлари қайта бошлайди. 2011 йилги Осиё Кубогида термамиз ёрқин ўйинлар намойиш этиб мухлисларимиз кўнглидан жой эгаллаган эди. Ўша мусобақа қаҳрамонлари сафида бўлган Одил Аҳмедов, Сервер Жепаров, Азиз Ҳайдаров, Улуғбек Бақоев каби футболчилар қаторига қаҳрамонимизни ҳам қўшиш мумкин. Шу сабабга кўра, бир нечта футболчиларимиз қатори Гейнрих ҳам келаси мавсумни хорижда, аниқроғи, Жанубий Кореянинг ''Ульсан Хюндай'' клубида бошлайди. Ўйин услуби корейсларнинг тактикасидан фарқ қиладиган Саша учун бу ерда тўп тепиш бироз қийинчилик туғдиради. Бу ерда бир мавсум ўйнаган футболчимиз учун келаси манзил Бирлашган Араб Амирликларининг ''Эмирейтс''клуби бўлади. Ярим мавсум мобайнида тўп тепган футболчининг бу ердаги эсда қоларли вазиятларидан бири сифатида, Афсонавий Диего Марадонанинг жамоасига акробатик тарзда киритилган голни айтишимиз мумкин. Мавсум ярмида Қозоғистоннинг ''Áктобе" жамоасига бориб қўшилган Гейнрихнинг термадаги ишлари яна орқага кета бошлайди. Биргина мағлубият сабаб истеъфога чиқарилган Вадим Абрамов ўрнини яна Миржалол Қосимов эгаллайди. Бир ҳужумчи билан ўйнашни хуш кўрувчи Қосимов термасида асосий урғу Бақоевга қаратилган эди. Шу сабаб Гейнрих учун терма жамоа эшиклари ёпилган эди.\nТаъкидлаш жоизки унинг Қозоғистондаги фаолияти ёмон бўлмади. Фақатгина ярим мавсум мобайнида Тошкентнинг ''Локомотив'' жамоасида ўйнаганини айтмаса, Гейнрих фаолиятининг сўнгига қадар қўшни юртда ўтказади. Яна бир жиҳатни қайд этиш жоизки, қай ерга ўтмасин унинг трансферидан жонажон жамоаси ''Пахтакор'' ҳам фойда кўрарди. Албатта бундай садоқатли футболчилар кўп ҳам бўлавермайди.\nГейнрих учун энг катта орзу термамиз билан бирга жаҳон чемпионатига бориш эди. Терма жамоа бош мурабийи этиб тайинланган Самвел Бабаян Сашани яна бош жамоага қайтаради. Кўпчилик уни ''қария''га чиқарганига қарамай Александр ҳамон терма бу термага керакли эканини исботлай олади. Саралаш ўйинлари доирасидаги бир неча голлар фикримизга исбот бўла олади. Афсуски, якунда биргина гол етмагани сабаб термамиз тарихий натижа қайд эта олмайди ва бир неча футболчилар қатори Гейнрихнинг ҳам орзуси саробга айланади. Жанубий Кореяга қарши ҳал қилувчи учрашув якунланиши билан қаҳрамонимиз кўзда ёш ила терма жамоа билан хайрлашганини эълон қилади. Йил сўнгида эса у бутсаларини ҳам михга илади.\nБугун Александр Гейнрих бугун 35 ёшга тўлди. Биз сайтимизнинг барча ходимлари ва мухлислари номидан Сашани таваллуд аёми билан табриклаймиз! Барча эзгу ниятларни тилаб қоламиз. Мураббийлик фаолиятида унга омад тилаймиз!\n"Пахтакор"нинг ўйини коронавирус сабаб қолдирилди 101\n"Тезкор студия". "Пахтакор" - "Навбаҳор" учрашувидаги ҳакамлик, мухлислар ва жавобсиз қолган қўнғироқ 50